text:
Inyigisho yo ku wa kane w’icyumweru cya 1, Igisibo 2014
Ku ya 13 Werurwe 2014 – Mwayiteguriwe na Padiri Bernardin TWAGIRAMUNGU
Amasomo: Esitera 4,17k-m.r-t, Zaburi ya 137(138), Matayo 7,7-12
Bavandimwe,
1. Abanyarwanda baragize bati « umwanzi agucira akobo Imana igucira akanzu ». Barongeye bati « Imana ihoora ihoze ». Bati « Imana yirirwa ahandi igataha i Rwanda. Bati “Imana irebera umutindi ntihumbya”. Bati “Agati gateretswe n’Imana ntigahungabanywa n’umuyaga”. Bati “Imana ifasha uwifashije”. ” Bati “iyo abanzi babaye benshi Imana iba mwene nyoko”. Nta kabuza murimo kwibaza muti padiri se noneho iyi migani ya kinyarwanda utangiranye ihuriye he n’ijambo ry’Imana Umubyeyi Kiliziya yaduteguriye kuri uyu munsi? Iyo witegereje ibyiza Imana ya Isiraheli yakoreye umuryango wayo, aho wari wagambaniwe ngo urimburwe mu gihugu cy’Abaperisi, ubona ko iyo Mana ari nayo Abanyarwanda bari bazi. Imana itabara abayitakambiye. Itihanganira umugome. Ifite ubuntu n’ubumuntu! Isomo rya mbere riratubwira ukuntu, kubera ubutwari n’isengesho by’umwamikazi Esiteri, Imana yagobotse igatabara umuryango wayo. Urebye ishusho ry’Imana riri muri iyi migani mvuze haruguru, wagirango Abanyarwanda bari basanzwe bazi Imana ya Isiraheli n’iya Yezu mbere y’uko abamisiyoneri baza kuyibigisha bavugako iyo Mana ari umubyeyi w’abantu bose.
2. N’ubwo Imana ari umubyeyi wa twese, iyo witegereje Ibyanditswe Bitagatifu, usanga hari bamwe mu bana bayo itonesha kuruta abandi. Abo ni abicisha bugufi. Ni abarenganywa. Ni abashonje. Ni abarwaye. Ni abatagira umwambaro. Ni abafunzwe. Amateka y’umuryango wa Isiraheli atubwira ko kubera ugutakamba kwawo, biturutse ku bucakara wakorerwaga mu Misiri, Uhoraho Imana yawambukije inyanja itukura, awuganisha mu gihugu cy’isezerano. Uhoraho yigaragaje kandi nk’Imana ikiza ; niwe wahaye umuryango we umugati uturutse mw’ijuru n’amazi avuye mu rutare, ubwo wari ugiye kwicirwa n’inzara n’inyota mu butayu. Kugirango uku gukizwa gushoboke, Musa wari uyoboye abatahukaga yafataga igihe kirekire cyo kuganira n’Imana mu isengesho. Imana yakomeje kugenda igaragariza umuryango wayo ko ikiyishishikaje ari ugukiza bene muntu. Ibyo akenshi ikabikora yifashishije abantu b’abanyantegenke. Mwibuke ukuntu Yozefu yakijije umuryango wa Yakobo. Ukuntu Dawudi yivuganye Goliyati. Ukuntu Esiteri yivuganye Amani. N’abandi n’abandi.
3. Muri iki gihe cy’igisibo Kiliziya idushishikariza gusenga nk’uko Yezu yabitwigishije. Nidusenga neza, nta kabuza ibyo dusaba tuzabibona. Nyamara se aho twaba dusenga neza ? Gusenga neza ni ukwiyambaza Imana tuyita umubyeyi wacu twese. Bityo uwo wita umuvandimwe, ntiwakagombye kongera kumwita umwanzi. Gusenga neza ni ugusaba ko Imana yitegekera isi nk’uko bigenda mu ijuru. Bityo gutegeka wica bigasimburwa no gutegeka urengera ubuzima. Gusenga neza ni ugusaba ko hakorwa ugushaka kw’Imana aho gukorwa ugushaka kwacu. Bityo kwumvisha bigasimburwa no kwumvira. Gusenga kwiza ni ukumenya gusaba imbabazi no kubabarira abaducumuyeho aho kubababaza.
4. Yezu aradushishikariza kuvumbura akamaro n’uburemere bw’isengesho, bikagera n’aho abigira itegeko. Aragira ati : Musabe, mushakashake, mukomange. Iyo iri tegeko rya Yezu rishyizwe mu bucye, cyangwa mu bumwe, rigira ingufu nyinshi kuko numva ringenewe ku buryo bw’umwihariko. Yezu arambwira ati : saba, shakashaka, komanga ! Nyamara ntabwo antegeka gusa, aranampa kwizera. Arambwira ko nshonje mpishiwe. Ko ejo hazaza hazaba ari heza kuko agira ati : uzahabwa, uzaronka, uzafungurirwa !
5. None Mana, mpereye ku byiza wagiriye umuryango wawe kubera isengesho rya Esiteri, nanjye ndagirango nkwibarize. Ko Abakurambere bacu batubwiye ko wirirwa ahandi ugataha i Rwanda, ubu usigaye utaha he ? Ko twageze mu ijoro tukahahurira n’uruva gusenya, ko ryijeee rikaba ryaratinze gucya, uzagaruka ryari ? Ko hari abana bavukiye mu ntambara, bagakurira mu myiryane, bagahora babona amaraso ameneka, imyaka ikaba ibaye myinshi, ibi Wowe ubivugaho iki ? Twaba se tudasenga ? Twaba se dusenga nabi ? Ndasaba Imana, ariko namwe bavandimwe reka ngire icyo mbisabira. Iri sengesho rya Esiteri niturigire iryacu, turivugane ukwemera, ntakabuza ibyo Imana yagiriye umuryango wayo wari wagambaniwe natwe izabidukorera. Nanjye ntinyutse kugusenga kimwe nka Esiteri ngira nti : « Nyagasani, mwami wacu, ni wowe Mana wenyine, ngwino untabare, kuko ndi njyenyine, nta wundi mfite wo kuntabara, kandi ubuzima bwanjye bugeraniwe. Twibuke Nyagasani, utwiyereke igihe turi mu mage, ndabigusabye, mpa kugira ubutwari n’ijambo ryiza ».
Bavandimwe, mbifurije gukunda isengesho no gusengana ukwizera. Kandi Umubyeyi Bikira Mariya atube iruhande muri iki gihe cy’igisibo.
Padiri Bernardin TWAGIRAMUNGU


c: text/html

text:
Ubuyobozi bwa Caritas y’Arikidiyosezi ya Kigali, buramenyesha abakristu bose n’abandi banyarwanda bose bafite umutima mwiza wo gutabara ababaye n’abari mu kaga, ko ukwezi kwa munani ari ukwezi k’urukundo n’impuhwe. Ubuyobozi bwa Kiliziya gatolika mu Rwanda bwashyiriyeho abakristu by’umwihariko n’abantu bose bafite umutima utabara muri rusange kugira ngo bigomwe kubyo batunze n’ibyo bejeje batanga inkunga zitandukanye zo gufasha abakene,abababaye n’abari mu kaga. Buri wese akaba ashishikarizwa kugira icyo yigomwa kugirango yitagatifurize muri ibyo bikorwa byiza by’urukundo n’impuhwe.
Buri wese ufite umutima ukunda kandi ugirira impuhwe abo bavandimwe bacu bababaye ageza inkunga ye muri Caritas ya Paruwasi gatolika atuyemo cyangwa acumbitsemo. Ku batuye mu mugi wa Kigali bashobora kugeza inkunga yabo kuri Centre Saint Paul hafi ya Kiliziya ya SAINTE FAMILLE. Iyo nkunga ishobora kuba amafaranga, ibiribwa, ibikoresho byo mu rugo, imyenda myiza yo kwambika abadafite icyo kwambara ndetse n’indi nkunga yose umuntu yabona yafasha abakene, ababaye ndetse n’abari mu kaga barusheho kugira ubuzima bwiza.
Usibye ibyo byavuzwe haruguru kandi, ibindi bikorwa by’urukundo biteganyijwe kuzakorwa ni nko gusura abarwayi, impunzi, abana birera, abashaje, gufasha abanyeshuri b’abakene barihirwa amafaranga n’ibikoresho by’ishuri, gutangira ubwisungane mu kwivuza (mituelle de sante) abatishoboye ndetse no gufasha abahuye n’ibiza…Abo bose bakeneye ko tubahumuriza tubereka ko Imana ibakunda kandi ko natwe tutabinuba.
Uwifuza gutanga inkunga kandi yashyiriweho ubundi buryo bwamworohereza: yanyuza inkunga ye kuri konti no 00040-00691286-97 BK yitwa Caritas Kigali/OSC, cyangwa se kuri Mobile Money 0781460747. Aho dutuye kandi naho murahasanga abakorerabushake ba Caritas bafite amabahasha ariho cachet ya Caritas ya Paruwasi mwakwifashisha.
Bavandimwe twibuke rya jambo rya Yezu Kristu aho agira ati « Nari nshonje muramfungurira, mfite inyota mumpa icyo kunywa, nambaye ubusa muranyambika, ndwaye muransura, ndi imbohe muza kundeba,…” Mt 25, 31-40). Pawulo mutagtifu nawe ati “Utanga arahirwa kurusha uhabwa”(Intu 20,35)
Imana ibahe umugisha kandi yongere aho mukuye.

robotstxt: allowed

filter: keep


text:
Ishuri ry’incuke n’amashuri abanza riherereye mu Murenge wa Kigali mu Kagali ka Nyabugogo mu mudugudu wa Gakoni ryasoje umwaka w’amashuri 2020-2021 kuri uyu wa gatandatu tariki ya 4 Nzeri 2021.
Abana bigaga mu ishuri ry’incuke kuva muya mbere kugera muya gatatu bahawe Inyemezamanota zabo, naho abiga muya gatatu bahabwa impamyabumenyi zisoza icyo kiciro biteguye kwinjira mu mwaka wa mbere.
Ababyeyi babo bana bari batumiwe kugira ngo abana babereke ibyo bamaze umwaka biga nubwo nk’abandi bose bahuye n’icyorezo cya Covid-19, ariko ibyo berekanye byashimishije ababyeyi babo.
Umwe mu babyeyi twaganiriye utashatse ko amazina ye atangazwa kubw’impamvu ze bwite yagarutse uko umwana we yaje ameze nuko yashimishijwe nibyo yabonaga asubiza hamwe n’abandi.
Agira ati “Reka mpere ku babyeyi batuye mu mujyi wa Kigali mbakangurire kwitabira iri shuri kuko ubu umwana wanjye icyambere yaratinyutse, ikindi ubu nubwo akiri mutoya ariko uwamushyira mu bihugu by’amahanga ntabo yatakara. Ubu avuga indimi neza kuko indimi zikoreshwa mu Rwanda azivuga neza nkumva rero iri shuri ryaraje rikenewe cyane ku babyeyi bashaka ko abana babo bajyana n’igihe”.
Uhagarariye ababyeyi Bwana Ndeze Patrice yagarutse uko ababyeyi batangiye iri shuri ndetse ashishikariza n’abandi kuryitabira kandi anashima intabwe ishuri rimaze gutera.
Agira ati “Umwana ni umugisha kandi nta kindi ubu ushobora kuraga umwana wawe usibye ku mwigisha akamenya ubwenge, ubu ishuri ryacu rifite ibibanza 6 kandi dukeneye nibura 10 aha ni aha buri mubyeyi , kugira ngo ayo mashuri abanza atangire kwubakwa, buri mubyeyi umusanzu we urakenewe”.
Umuyobozi mukuru w’ishuri Madame NSIMIRE BAGALWA Angeline, yashimiye ababyeyi b’abana kuba barabagiriye icyizere cyo kubazanira abana kandi bakadufasha kurera, akomeza anavuga ko ayo mashuri agiye gutangira kwubakwa.
Agira ati “Mwabonye aho abana bacu bageze mu masomo bize, mwabonye ko ibyo biga bazi kubishyira mu bikorwa, ngira ngo mwabonye ko ubu ishuri ryanyu rimaze kugera ku rwego mpuzamahanga, ubu aho tugeze dukeneye ko dufatanya nkuko nubundi bisanzwe kugira ngo na Primaire tuyizamure neza, kandi ndahari ku bwanyu”.
Mu gusoza basabye ababyeyi b’abana ko mu byumweru bibiri bisigaye ngo bagaruke ku ishuri, barabashishikariza ko bafite amasomo hano ku ishuri ubwo hategerejwe ko abana mubohereza, kugira ngo birinde kwirirwa mu mafilime n’ibindi bidafite umumaro, kandi ubu tugiye gutangira kwandika abatangira mu ishuri ry’icuke hamwe n’abatangira amashuri abanza.
Andi mafoto yaranze uwo munsi
@Rebero.co.rw


text:
Inshingano, imiterere, imikorere, ububasha n’umwihariko bya Banki Nkuru y’u Rwanda (Igice cya kabiri)
Yanditswe na HABIMANA AUGUSTIN
Mu bihugu byose byo ku Isi habaho Banki Nkuru (BNR) ishinzwe kubungabunga agaciro k’ifaranga rya buri gihugu no gukurikirana ibijyanye n’urwego rw’imari ngo bidahungabanya ubukungu bw’ibyo bihugu. Izo Banki ziba zikurikirana ibikorwa byose bijyanye n’amabanki n’ibigo by’imari ndetse n’ibikorwa by’ivunjisha. Mu gihugu cyacu izo nshingano n’ubwo bubafasha bifitwe na Banki Nkuru y’u Rwanda.
Nyuma y’aho mu gice cya mbere twabagejejeho amateka n’inshingano za Banki Nkuru y’u Rwanda, muri iki gice cya kabiri turakomereza ku nzego zayo.
BNR ifite inzego ebyiri arizo Inzego z’ubuyobozi na Komite. Mu nzego z’ubuyobozi dusangamo Inama y’Ubuyobozi n’Ubuyobozi.
Inama y’Ubuyobozi
Inama y’ubuyobozi ni rumwe mu nzego z’Ubuyobozi bwa BNR, ikaba igizwe n’abantu ikenda (9) barimo: Guverineri ari we muyobozi w’Inama y’Ubuyobozi, Guverineri Wungirije ari we muyobozi Wungirije w’Inama y’Ubuyobozi, Abandi bantu barindwi (7) bashyirwaho n’Iteka rya Perezida, batoranywa mu bantu bafite ubushobozi n’ubuzobere mu byerekeranye n’ifaranga, imari cyangwa ubukungu. Abagize Inama y’Ubuyobozi bashyirwaho mu gihe k’imyaka ine (4).
Inshingano n’ububasha by’Inama y’Ubuyobozi
Nk’uko bisobanurwa n’ingingo ya 15 y’itegeko n°48/2017 ryo ku wa 23/09/2017 rigenga Banki Nkuru y’u Rwanda, Inama y’Ubuyobozi ya BNR ifite inshingano rusange yo gushyiraho politiki rusange ya BNR ikanakurikirana ishyirwa mu bikorwa ryayo.
Ku buryo bw’umwihariko, Inama y’Ubuyobozi ifite inshingano zirimo gushyiraho politiki zijyanye no gutunganya imirimo ya BNR no kwemeza imiterere y’inzego z’imirimo ya BNR, kwemeza amabwiriza rusange n’amabwiriza BNR ishobora gushyiraho ishingiye ku mategeko ngenderwaho, gufata ibyemezo byose birebana n’ubugenzuzi bw’ibigo by’imari, ishingiye ku mategeko ngenderwaho, kwiga no kwemeza ishyirwaho, ikorwa, ikurwaho cyangwa iguranwa ry’ubwoko bw’inoti n’ibiceri ndetse n’ibibiranga ikabyoherereza urwego rubifitiye ububasha kugira ngo byemezwe, gushyiraho izindi komite za BNR zidateganywa n’iri tegeko, kwemeza amategeko ngengamikorere ya BNR, gushyiraho amategeko yihariye agenga uburyo bwo gushaka, gushyira mu myanya, imicungire n’iyirukanwa ry’abakozi ba BNR, imishahara n’ibindi bagenerwa.
Kwemeza amategeko yihariye agenga itangwa ry’amasoko ya BNR, kugena imiterere y’akazi ka Guverineri na Guverineri Wungirije bidateganywa n’iri tegeko, kugena umushahara n’ibindi bigenerwa Guverineri na Guverineri Wungirije bari mu kazi n’igihe bakavuyemo, imaze kugisha inama Urwego rubashyiraho, kwemeza ingengo y’imari ya buri mwaka ya BNR no kwemeza bibaye ngombwa, ingengo y’imari ivuguruye hagati mu mwaka, gufata ikemezo ku byerekeye kwakira, gutanga no kugurisha umutungo kimwe n’imikoreshereze y’imari bwite ya BNR, gushyiraho umugenzuzi wigenga wa BNR, kwemeza uko ibitabo by’ibaruramutungo by’umugenzuzi wigenga byakozwe kandi ikagena uko inyungu zigabagabanywa, kwemeza raporo y’ibikorwa ya buri mwaka Guverineri ageza kuri Perezida wa Repubulika no ku Nteko Ishinga Amategeko, gushyiraho amashami ya BNR n’aho akorera, gufata ikemezo ku kindi kibazo cyose kiri mu nshingano za BNR iri tegeko cyangwa irindi tegeko ritageneye urundi rwego rwa BNR.
Ubuyobozi
Ubuyobozi bwa BNR nabwo ni rumwe mu nzego z’Ubuyobozi. Ubuyobozi bwa BNR bugizwe na Guverineri na Guverineri Wungirije bashyirwaho kandi bakavanwaho n’iteka rya Perezida. Guverineri na Guverineri Wungirije bamara ku mirimo yabo igihe k’imyaka itandatu (6) gishobora kongerwa. Iyo bishoboka, guhagarika imirimo ya Guverineri cyangwa Guverineri Wungirije bikorwa ku buryo imirimo ya BNR idahungabana.
Komite za BNR
Ikiciro cya kabiri k’inzego z’ubuyobozi kigizwe na za Komite za BNR. Nk’uko biteganywa mu ngingo ya 27 y’itegeko ryavuzwe haruguru, BNR igira Komite ebyiri: hari Komite ya politiki y’ifaranga na Komite y’ukudahungabana k’Urwego rw’Imari.
Komite ya Politiki y’Ifaranga
Komite ya Politiki y’ifaranga igizwe n’abantu ikenda (9) bakurikira: Guverineri ari na we muyobozi wayo; Guverineri Wungirije, ari we muyobozi Wungirije; abakozi bakuru babiri (2) ba BNR bagenwa na Guverineri (harimo: umukozi ufite inshingano zo mu rwego rwisumbuye mu birebana n’isesengura rya politiki yerekeye ifaranga n’umukozi ufite inshingano zo mu rwego rwisumbuye mu birebana n’ibikorwa bya politiki yerekeye ifaranga); abandi bakozi ba BNR bagenwa na Guverineri. Inama y’Ubuyobozi ishobora gushyiraho abandi bantu batari abakozi ba BNR ishingiye ku bumenyi, uburambe n’ubuzobere bafite mu birebana n’inshingano za Komite ikagena n’ibyo bahabwa. Bakora imirimo yabo mu gihe k’imyaka itatu (3) ishobora kongerwa inshuro imwe.
Komite ya Politiki y’Ifaranga ishinzwe gutunganya politiki zerekeye ifaranga muri BNR. (biracyaza).


text:
Burera:Leta na Save the Children barasaba ababyeyi b’abana bahawe radiyo kubafasha kunguka ubumenyi
Leta y’u Rwanda ifatanyije n’umuryango wita ku burenganzira bw’umwana Save the Children, barasaba ababyeyi b’abana bo mu karere ka Burera bahawe radiyo zibafasha mu myigire kubafasha kuzikoresha uko bikwiye zikababyarira umusaruro nyawo.
Ibi babisabwe mu gikorwa cyabaye kuwa Mbere tariki 8 Kamena 2020, mu mu murenge wa Rugarama mu karere ka Burera ku bufatanye bwa Leta na Unicef.
Umuyobozi w’Ikigo cy’Igihugu cy’Uburezi REB Dr. Ndayambaje Irene, asaba ababyeyi bahawe izi radiyo kuzifashisha zikabyarira umusaruro ukwiye abaana bazihawe, bityo bakunguka ubumenyi bukwiye.
Agira ati “Twaje gushimangira urugendo twatangiye rwo gufasha abana aho bari mu ngo, tubafasha mu masomo anyuzwa kuri radiyo. Kuba hari abana bafite ubushake ariko bakaba nta bushobozi byari imbogamizi. Icyo dusaba umubyeyi ni uko agomba kurenga kuba umubyeyi akaba mwarimu; na none kandi muri ibi bihe, ababyeyi barasabwa kwitwararika ku burere bw’abana babo.”
Ku ruhande rwa Save the Children mu Rwanda, yibutsa icyatumye itanga izi radiyo ikanasaba ababyeyi kuzibungabunga ngo zifashe mu gutanga umusaruro.
Umuyobozi wayo Maggie Korde agira ati “ Gahunda yo kwigira kuri radiyo ni nziza ariko hari imiryango myinshi itazifite, niyo mpamvu hari izo twatanze kugirango abana babashe gukurikirana ayo masomo nta mbogamizi.”
Yibutsa ababyeyi kubungabunga izi radiyo bazirinda ko zangirika, ibi kandi ngo bagomba kubikora ari nako bafasha abana gukurikira ayo masomo uko bikwiye.
Abana bahawe izi radiyo bavuga ko zigiye kubafasha kujya bakurikirana amasomo abandi bakurikiraga kuri radiyo.
Niyomungeri Pacifique wo mu murenge wa Rugarama avuga ko iwabo nta radiyo bari bafite kubera ubukene. Nyuma yo kuyihabwa ngo yishimiye ko agiye kujya akurikirana aya masomo nk’abandi bana.
Ku ruhande rw’ababyeyi bavuga ko bazajya bibutsa abana babo gufata neza ibi bikoresho bahawe, ndetse banabibutsa amasaha yagenwe yo gukurikirana ayo masomo.
Izi radiyo zicagingwa hifashishijwe amashanyarazi y’imirasire y’izuba zigenerwa abna bo mu cyiciro cya mbere n’icya kabiri cy’ubudehe batazifite.
Mu karere ka Burera, izi radiyo zahawe abana 107, bakurikira abo mu Rulindo bahawe 100. Biteganyijwe ko mu gihugu hose, izi radiyo zigera kuri 950 zizatangwa mu turere 10.
Ntakirutimana Deus
13,510 total views, 2 views today


text:
YASUWE 26
Ibi ni bimwe mu bitangazwa n’Abafite ubumuga bw’ubugufi bukabije aho bavuga ko babangamirwa cyane no kugenda muri bisi zitwara abagenzi mu mujyi wa Kigali ngo bitewe n’imiterere yazo, bakaba bifuza ko hajya hatumizwa imodoka hitawe ku kibazo cy’abafite ubumuga kugirango babashe kuzigenderamo bitabagoye.
Abafite ubumuga, bemeza ko nubwo hari imodoka ziherutse kuza z’abafite ubumuga mri rusange, bo bagorwa cyane no kuzigenderamo.
Bisi zitwara abagenzi kuba kuzinjiramo bisaba umuntu kurira ndetse n’intebe zazo zikaba ari ndende ni bimwe mu byo bashingiraho bavuga ko zibagora kuzigenderamo.
Bavuga ko iyo bizicayemo amaguru yabo atagera hasi ku buryo iyo imodoka ikase hari abo biviramo kugwa ku buryo hagiye hatumizwa imodoka zifite n’imyanya migufi byabafasha.
Tuyishimire Honorine ufite ubumuga bw’ubugufi bukabije yagize ati “Mu by’ukuri ndababwira nk’ufite ikibazo cy’ubumuga bw’ubufufi bukabije, urumva kugira ngo uzurire ziriya bisi ugeremo imbere biba bigoye kuko mwabonye ko ziba zifite utuntu tumeze nk’inzego ni harehare.”
Yakomeje avuga ko kuba hari igihe binjira mu modoka bagasanga imyanya yo kwicaramo yuzuye bakabasaba kugenda bahagaze hari abo biviramo kugwa hasi
Ati “ Ureke n’ibyo no kugeramo imbere urabona ko hari ubwo ugeramo ugasanga bisi yuzuye bikaba ngombwa ko uhagarara, guhagarara rero ku muntu wa metero imwe kumubwira ngo nahagarare afate hejuru, nabyo ni ikibazo kuko hari ubwo imodoka ikata atigeze abona aho yicara akaba araguye.”
Byiringiro Innocent we yagize ati “Hari byinshi ziriya bisi zidafite tuba dukeneye kuko nk’urugero iyo usanze abantu buzuye ukagenda uhagaze hari ubwo ugwa kubera ko iyo imodoka ikase ubura aho gufata, ikindi kandi ntuba unabasha kureba imbere.”
Umunyamabanga Nshingwabikorwa w’Ihuriro ry’Amakoperative yo gutwara abantu mu buryo rusange (RFTC), Kihangire Bishop, yadutangarije ko mu mpera za Nyakanga 2019, bazazana imodoka zifite n’imyanya y’abafite ubumuga bw’ubugufi bukabije.
Yagize ati “Uku kwezi kuzarangira twazanye bisi zifite ubushobozi bwo gutwara abafite ubumuga bukabije kuko nibajya baza izajya imanuka icyuma gihure n’ubutaka”.
Akomeza agira ati “Hari n’ubundi buryo zikoze ku buryo zishobora kumanuka ubwazo zikigira hasi ku buryo n’ufite ubumuga izajya imuzamura kandi harimo n’imyanya yabo migufi ugereranije n’izindi ntebe.”
Ihuriro ry’Imiryango y’abafite ubumuga mu Rwanda (NUDOR) riherutse gutegura inama yahuje abahagarariye amasosiyete atwara abagenzi hagaragazwa ko hakiri imbogamizi mu mitangire ya serivisi zo gutwara abantu bafite ubumuga izo nzego ziyemeza ko zigiye gukemura icyo kibazo.


text:
Umuturage witwa Nsengiyuva Antoine wo mu mudugudu wa Nyakagezi,Akagari ka Gahinga ,Umurenge wa Mugunga, Akarere ka gakenke yaguwe gitumo n’ubuyobozi ubwo yari agiye kugurisha inka yabyawe n’iyo yahawe muri gahunda ya Girinka kandi yagombaga kuyitura .
Abaturanyi be bavuga ko ari ku nshuro ya kabiri uyu Nsengiyumva yari agiye guca murihumye ubuyobozi ngo agurishe inka yagombaga kwitura .Umwe muri bo agira ati “iya mbere yabaywe n’inka yahawe yacunze ubuyobzi ayigurisha atituye baramubabarira none yari agiye kongera .”
Mu butumwa uyu Nsengiyumva yakwirakwije akoreshej etelefoni igendanwa asaba kurenganurwa yagize ati “mundenganure , korona yarateye, veterineri na gitifu w’Akagari ka Gahinga banyambura inka n’inyana yayo nari kuzitura, bankuye ku mata none inzara iranyishe.”
Ubu butumwa bwe bwakwirakwijwe kuri twitter n’uwitwa Uwimbabazi Eric nawe asaba ko umuturage yarenganurwa .Kuri twittwe yagize ati “uyu muturage rwose akeneye kurenganurwa kuko agiye kwicwa n’inzara kandi yari yiringiye amata .”
Ubuyobozi bw’Akarere ka gakenke nabwo bukoresheje urukuta rwabo rwa Twitter bwahise bugaragaza uko ikibazo giteye , buvuga ko uwo muturage yambuwe inka yari yarahawe bitewe n’amakosa yakoze .”Uyu muturage yafashwe yagurishije inka yavutse bwa mbere arihanangirizwa , asabwa kuzazitura izavuka bwa kabiri .Yafashwe agurisha iyo yari kuzitura ,Komite ya Girinka ifata umwanzuro wo kuyimwambura iyiha undi mukene .”
Kuri iyi nyandiko y’Akarere ka gakenke kuri Twitter , hanagaragaraho imyanzuro y’ inama ya Komite ya Girinka yafashe umwanzuro kuri iki kibazo cya Nsengiyumva nyuma yo kumufatira mu makosa .
Mu nama yabaye tariki ya 13/11/2019, abagize Komite ya Girinka muri Mugunga bize ku ngingo ebyiri zirimo n’ ikibazo cy’ uyu Nsengiyumva kirebana n’abagenerwabikorwa bagaragayeho uburiganya bagamije kwanaga kwitura, ndeste n’abagenerwabikorwa ba Girinka bagurishije rwihishwa inka bahawe bakazihindura bakaguramo izindi nntoya kandi bataritura .
Ikindi kandi kigaragara muriiyo nyandiko mvugo y’ inama n’uburyo uyu muturage ngo yigometse ku buyobozi avuga ko kugurisha iyo nka biri mu bubasha bwe .
Komite ya Girinka igendeye ku mabwiriza ya Minisitiri No 001/2018 agenga imitangire n’imicungire y’ inka zitangwa muri Gahunda ya Girinka , ikaba yarasanze Nsengiyumva agongwa n’ ingingo ya 38 n’ iya 40 z’ aya mabwiriza aho ziha ububasha iyi Komite ko “umugenerwabikorwa yamburwa inka iyo anyuranije n’ayo mabwiriza “
Guverineri w’ Intara y’ Amajyaruguru Gatabazi Jean Marie Vianney asaba aabturage bahawe inka muri Gahunda ya Girinka kuba inyangamugayo bagakurikiza amabwiriza n’ umurongo byatanzwe .Ati “abatazajya babikurikiza rwose amabwiriza arahari bazajya bazamburwa “
UMUHIRE Valentin


text:
Icyakora nyuma y’igihe, ni gacye twumva ya mishinga na bya bitekerezo byiza byaratanze umusaruro, ku buryo ikibazo runaka mu Muryango Nyarwanda gikemuka kubera igitekerezo runaka.
Bamwe mu bazana ibi bitekerezo ku isoko, bavuze ko zimwe mu mbogamizi zituma ibitekerezo byabo byiza bitabyara umusaruro, ari uburyo batitabwaho n’inzego za Leta cyangwa abikorera, kugira ngo utwo dushya baba bahanze bivanwe mu mishinga dushyirwe mu bikorwa.
Mu kiganiro na The New Times, Gad Nishimwe, umwe wahanze ‘G-Robot’, ikoranabuhanga rishobora kwifashishwa mu bikorwa birimo ubwubatsi, ubwikorezi n’ibindi bitandukanye, yavuze ko nyuma yo kumurika ibitekezo byabo, batajya babone gikurikirana iturutse mu nzego nkuru z’igihugu.
Yagize ati “Dukeneye ubufasha kugira ngo ibitekerezo byacu bishyirwe mu bikorwa. Nta kintu kijya gikorwa mu rwego rwo gukurikirana abantu bazanye ibyo bintu bishya ku isoko.”
Uyu mugabo yavuze ko ibitekerezo byabo biba bifite akamaro ko gukemura ibibazo biri muri sosiyete, ndetse ibi bigashimangirwa n’uko bitsindira ibihembo mu Rwanda no ku rwego mpuzamahanga, ariko ikibabaje ari uko birangirira aho.
Ati “Dukeneye abantu batwizera bagashora mu bitekerezo byacu. Nk’urugero, niba nkoze robot nkajya nsindira ibihembo, bisobanuye ko agashya natekereje gafite agaciro ku isoko. Gusa nkabona bitangaje kuba ntarabona umushoramari.”
Yavuze ko mu gihe hari ibikenewe mu kunoza ibitekerezo byabo, aho kugira ngo batereranwe, bakwerekwa ibibura bigakosorwa, ubundi bagahabwa amahugurwa atuma babona ubumenyi bakeneye mu guteza imbere ibyo bitekerezo byabo, ibi kandi bikajyana no kurinda ibitekezo byabo kuko biba bishobora kwibwa.
Ati “Iyo duhanze ibitekerezo bishya, haba hari abantu bategereje kubyiba kuko bafite ubushobozi bw’amafaranga bwo kubishyira mu bikorwa. Bikarangira nta kintu dusigaranye. Dufite ubushobozi bwo guhanga udushya twagirira akamaro isoko ryacu, ariko kubera kutagira ubitera inkunga no kutabona isoko, ntabwo tujya dutera imbere.”
Ubo icyorezo cya Covid-19 cyari kimeze nabi, muri IPRS Kigali hasohotse amakuru avuga ko abanyeshuri bafatanyije n’abarimu bo muri iryo shuri, bakoze ibyago byongerera abantu umwuka mu gihe bari kwa muganga (ventilators).
Kuva icyo gihe, izi ventilators ntiziratangira gukoreshwa, ibyo Umuyobozi Mukuru wa IPRC Kigali, Eng. Diogène Mulindahabi, avuga ko biri guterwa n’igenzura riri gukorwa n’Ikigo Kigenzura Imiti n’Ibiribwa (FDA).
Uyu Muyobozi ariko yavuze ko hari ubwo imishinga y’abanyeshuri akuriye irangirira mu mpapuro gusa, kubera kubura uburyo bwo kuyitera inkunga.
Ati “Bijya bibaho ku banyeshuri bacu, bahabwa amafaranga batsinze mu marushanwa, ariko ntabwo aba ahagije ku buryo yahindura ibitekerezo byabo bikavamo ubucuruzi bubyara inyungu.”
Umuyobozi Ushinzwe Guhanga Udushya n’Ikoranabuhanga muri Minisiteri y’Ikoranabuhanga na Inovasiyo, Esther Nkunda, yavuze ko Leta iri gushaka uburyo bwo gukemura iki kibazo mu buryo burambye.
Ati “Twaje kubona ko urubyiruko rufite ibitekerezo bishya rugihura n’imbogamizi nyinshi kubera kutabona ubufasha bukwiye. Bakeneye ubufasha n’amafaranga [yo gushyira mu bikorwa ibitekerezo byabo]. Turi gutegura imishinga myinshi yo kubafasha. Tugiye gufungura ahantu hahurizwa abantu bafite ibitekerezo by’udushya (innovation hub) mu ntara ndetse no mu mijyi yunganira Kigali, kugira ubufasha bugere ku bantu benshi.”
Yavuze kandi ko hari gutegurwa uburyo bwo gushyiraho ikigega kizajya gitera inkunga imishinga yudushya kugira ngo itezwe imbere.


text: Umusatsi Icyuma cya Nano kigorora ibyuma gihuza ibikoresho bya nano-ceramic hamwe nibikoresho bishya bya tekinoroji, bizana umusatsi witonze kandi neza muburyo bugororotse vuba. Nkesha sensor ya magnet hejuru yumutwe numubiri, igikoresho kizimya mu buryo bwikora mugihe ingofero ifunze, ikaba ifite umutekano wo gutwara hirya no hino. Umubiri wuzuye hamwe na USB yongeye kwishyurwa idafite umugozi byoroshye kubika mumifuka no gutwara, bifasha igitsina gore kugumana imisatsi myiza igihe icyo aricyo cyose, ahantu hose. Ibara ryera-ryijimye ritanga igikoresho imiterere yumugore.


text:
Daily Archives: January 8, 2019
Akagambane mu batavuga rumwe n’ubutegetsi bw’Umwakagara barimo bagambanira «Hon.SHIMA Diane Rwigara»gashingiye kumategeko memorandum of understanding.
8 January 2019 njyanwa mu iyerekwa mbona Umwakagara ajya guhiga umunyamakuru wa bbc witwa Ally Yusufu Mugenzi ukorera mu gihugu cy’Ubwongereza akoresheje za magigiri ze,kugirango amuce igihanga maze ibiganiro yajyaga akora by’imvo n’imvano ku Rwanda bihagarare kandi intambara ikomeye igiye kuba muri gakondo ya bakiranutsi ntihazaboneke umunyamakuru uzobereye mu itangaza makuru ryo mukarere uzabasha gukurikirana ibyiyo ntambara yo gukuraho Umwakagara niko Uhoraho Uwiteka Imana Nyiringabo abivuga.


text:
Nk’uko byagiye bikorwa n’ibigo bitandukanye ku Isi hose mu kwizihiza icyumweru cyahariwe serivisi nziza, Canal+ Rwanda na yo yageneye impano zitandukanye abanyamahirwe mu bakiriya babo.
Icyumweru cyo kwita ku bakiliya cyatangiye tariki 4 Ukwakira kikazasozwa tariki 8 Ukwakira 2021, Insanganyamatsiko y’uyu mwaka ikaba igira iti “Imbaraga za serivisi.”
Mu rwego rwo gushimangira iyi nsanganyamatsiko, CANAL+ Rwanda yatanze impano zinyuranye ku banyamahirwe mu bakiliya bayo bagana amaduka yayo aherereye mu Mujyi wa Kigali ndetse inaboneraho kuganira na bo yumva ibyifuzo byabo.
Jules Wanda, Umuyobozi w’ishami rishinzwe kwamamaza no gufata neza abakiliya muri CANAL+ Rwanda, yavuze ko icyumweru cyahariwe kwita ku bakiriya ari umwanya mwiza wo kumva ibyifuzo byabo no kubashimira ubudahemuka bwabo.
Yagize ati “Muri iki cyumweru cyo kwita ku bakiliya, ni amahirwe kuri twe yo kubashimira ubudahemuka bwabo. Ni igihe cyiza kandi cyo kumva ibyifuzo byabo, kugira ngo turusheho kunoza serivisi tubaha, tugendeye ku byifuzo bagaragaje.”
Umuyobozi mukuru wa CANAL+ Rwanda, Sophie TCHATCHOUA na we yaboneyeho gushimira abakozi ba CANAL+ ndetse abibutsa ko kwita ku bakiliya no gutanga serivisi zinoze bigomba kuza ku isonga.
Ati, “Muri CANAL+ Rwanda, gutanga serivisi zinoze ku bakiliya ni yo ntego yacu ya mbere. Ibi tubikora twifashishije gahunda zinyuranye tubagezaho duhereye ku mashene yacu meza arimo ay’imikino, imyidagaduro na shene z’abana zose babona mu ndimi eshatu ari zo Igifaransa, Ikinyarwanda n’Icyongereza. Iki cyumweru ni icyo kubitura kuko ntibahwema kutubera ab’imena. Ariko kandi ni n’uburyo bwo kubegera birushijeho aho baherereye hose.”
Mu ntangiriro z’uku kwezi k‘Ukwakira 2021, CANAL+ yumvishe ubusabe bw’abakiliya bayo bari bamaze igihe basaba amashene y’Icyongereza, izana ifatabuguzi rishya ririho 15, arimo n’ay’imikino nka SuperSport ifite Premier League na La Liga yari amaze iminsi asabwa n’abatari bake.


text:
Hari imbaraga zitangwa n’Imana.
Kuri iki cyumweru amasomo ya Liturgiya aribanda ku ibanga ry’uko hari abantu bamwe abagomba gutanga ubuzima bwabo kugira ngo bube incungu ya benshi.
N’ubwo twibanda ku isomo rya mbere gusa, amasomo ateganijwe ni aya :
*Izayi: 50, 10-11
*Zaburi: 32 (33), 4-5. 18-19. 20.22
*Abahebureyi : 4, 14 – 16
*Ivanjiri ya Mariko: 10, 35-45
A. Mu isomo rya mbere (Izayi: 53, 10-11).
Umuhanuzi Izayi aravuga iby’ » UMUGARAGU w’UHORAHO », Ivanjiri yo ikamwita « UWANA w’UMUNTU »:
“Kuko yemeye kujanjagurwa n’ububabare, uwo Mugaragu yanyuze Uhoraho.
Kuko yemeye gutanga ubuzima bwe ngo bube igitambo cy’impongano, azabyara yororoke kandi azagire ubuzima burambye kuri iyi si : ibikorwa bye bizatuma umugambi w’Uhoraho Imana usohozwa.
Kwakira ububabare byamuhaye kubona urumuri no kugera ku guhirwa.
Kuko yababaye, Umugaragu wanjye w’Intungane azacungura imbaga nyamwinshi, ibabarirwe ibyaha kubera we”.
Mu gusesengura iri somo , biragaragara ko hari ingingo nk’enye zigomba kumvikana neza:
(1)Iri somo ntirivuga ko Imana ikeneye ko umuntu ababara kugirango ishire uburakari cyangwa inezerwe. Ntabwo Imana y’ukuri Abakirisitu bemera inezezwa n’amaraso y’Umugaragu wayo. Abibwira ngo ko Imana yari ifitiye isi umujinya w’umuranduranzuzi ku buryo yagabije umwana wayo abicanyi kugira ngo basese amaraso ye , noneho ibona ubwakururka ibabarira isi, ntabwo bafite ukwemera gatolika ! Barumviranye cyangwa se basobanuriwe nabi. Imana ntikunda ko hagira umuntu n’umwe ubaho mu bubabare. Imana yacu ni Urukundo rusa, Nyirimpuhwe, Umunyambabazi, ntishobora gukorera umuntu igikorwa na kimwe kibi.Ntiyirirwa mu mibare yo kubara ibyaha dukora kugira ngo izakunde idushyire mu muriro utazima nk’uko bamwe babikeka. Imana siyo itwoherereza ububabare kuri iyi si mu buryo bwo kuduhanira ibyaha byacu.
(2)Gusa rero imibabaro yo kuri iyi si iteye inkeke kurusha indi ni ikururwa ahanini n’abantu biyemeje kwigira abagizi ba nabi, ba Bangamwabo. Nibo bihaye uburenganzira bwo guterera abandi ku kiziriko, kubatoteza , kubicisha inzara, kubaniga….! Imbere y’ububabare nk’ubwo, Uhoraho Imana ahitamo kuba hafi y’abababara kugira ngo abahoze. Nta na rimwe Imana ishobora kuba ku ruhande rw’abiyemeje kugirira abandi nabi. Kirazira. Umugira nabi akora byose ku gahanga ke, kandi rero agomba kubibazwa muri iyi si. Uwiyemeje umwuga wo kubabaza abandi ntidukwiye kumurebera gusa ngo twituramire, bityo ngo nawe ashyekerwe yongere ubukana mu kubabaza rubanda.
(3)Umuntu ubabara akwiye kwihatira gushakira igisobanuro gikwiye imibabaro ahura nayo byaba ngombwa akayibyaza umusaruro wubaka abandi Bantu benshi. Karidinari Etchegaray ubwo yasuraga u Rwanda mu 1994, yarivugiye ati ”Hari amabanga akomeye ahishurirwa gusa amaso yarize cyane!”. Kandi ni koko rero ngo “kwakira ububabare bizamuha kubona urumuri abone guhirwa”. Uwababaye ashobora kumva abandi bababara ndetse akaba yabafasha kuva mu kababaro barimo. Umuntu wiberaho mu mudamararo gusa, utazi uko inzara iryana yakumva ate abashonje? Yabamarira iki ?
(4)Kubabara bitanga imbaraga zo kugira uruhare mu gutuma umugambi w’Imana ku bantu usohozwa.
Umugambi w’Imana (l’oeuvre de Dieu) urazwi neza : ni uko abantu bose bagera ku bwigenge ,bakava mu bucakara ubwo ari bwo bwose , bakabaho mu bwisanzure nyakuri, bakagira AMAHORO n’UMUNEZERO mu mibereho yabo ya buri munsi.
N’ubwo Imana yifuriza umuntu wese kubaho muri ubwo buzima bw’umunezero, bigaragara ko henshi uwo mugambi mwiza utaragerwaho ! Iyo witegereje uko abantu babayeho muri iyi si, ayo mahoro n’umunezero Imana itwifuriza ntibiriho, mu bihugu bimwe na bimwe n’u Rwanda rurimo abantu bahora mu ntambara z’urudaca, mu bukene n’inzara, mu marira n’amaganya, mu mwiryane n’indi mibabaro y’ubwoko bwinshi. Ikigaragara cyane ni uko hari abantu bamwe bahisemo KWIKUBIRA ibyiza byose Imana yageneye gusaranganywa (ubutegetsi, amafaranga, amasambu….) bakabyigwizaho maze abandi benshi bagasigara amara masa. Niba umuntu umwe yikubiye ibyo yarya imyaka 1000 kandi nyamara azi neza ko atazamara n’ijana hano kuri iyi si , akabishyira mu kigega cye wenyine (Banki !) ni ukuvuga ko hari abandi benshi cyane bagomba kubura icyo barya none n’ejo…. ! Ubwo bwikanyize ntibushobora gushira hatabonetse abandi Bantu b’intwari bahaguruka, bagahangana ba bariya Basahiranda bigwizaho ibyamirenge kandi babyibye.
Gusa kubera ko bariya Basahiranda bakeka ko ibyiza by’iyi si ari ibyabo bonyine , bahora biteguye intambara, bagahemba abasilikari , bakanatagaguza amafaranga menshi mu kugura ibitwaro bya rutura byo kubarinda no gukanga rubanda!
Nyamara kubarwanya no kubatsinsura birashoboka, yenda bitanabaye ngombwa kwifashisha intwaro za kirimbuzi ! Si ubwa mbere Ukwiyemeza kw’abaturage konyine guhindisha imishyitse abanyagitugu bari bari igize Ibigirwamana kuri iyi si !Gusa kugira ngo abaturage bagere kuri uko kwiyemeza bakenera ABAGARAGU b’Imana , bemera guhara amagara yabo, bakitanga, bakereka rubanda icyerekezo, BAGACUNGURA batyo imbaga nyamwinshi! Bitabaye ibyo Imana nta kindi yakora ngo itabare abana bayo bari ku ngoyi ! Imana ikiza abantu yifashishije abandi, kandi ngo ifasha uwifashije !
B. Isomo ku Banyarwanda.
Ubutegetsi bw’udutsiko tw’abanyagitugu bitwaje intwaro bwakomeje kubuza Abanyarwanda kugira ku mahoro n’Umunezero Uhoraho Imana adahwema kubifuriza! Ubu muri iki gihe Paul Kagame n’Agatsiko k’Abassajya nibo banejejwe cyane no kwiharira ibyiza byose by’u Rwanda no gusubiza rubanda nyamwinshi mu buja !
Ndagira ngo mbwire Abanyarwanda bashaka kunyumva ngo nibadahaguruka ngo birenganure, bazakomeza gupfa urusorongo kugeza bose bashize, mu gihe abagize Agatsiko n’imiryango yabo bazakomeza kwiberaho mu muteto n’umudabagiro, ntacyo urupfu rwa rubanda rubabwiye! Abanyarwanda bakwiye guhitamo urupfu rubi cyangwa kubaho mu mahoro n’umunezero nk’uko Imana ibibifuriza. Niba bashaka amahoro n’umunezero bagomba kugira icyo bakora ngo babigereho kuko bitazamanuka mu ijuru ngo bibitureho gutyo gusa, nta cyo batanze.
Gusa rero bikaba binazwi ko abaturage badashobora kwisuganya ngo bagire icyo bageraho hatabonetse abantu bake b’intwari bemera guhara amagara yabo kugira ngo bacungure abasigaye! Ngicyo ikibura, naho ubundi kwibohoza birashoboka ! Ntabwo Umugaragu w’Uhoraho cyangwa Umwana w’umuntu uvugwa mu masomo ya Liturujiya y’uyu munsi ari Yezu wenyine. Muri iki gihe yaba wowe nanjye!
Njye se ko nsa n’uwiyemeje kuba umwe muri aboBagarugu b’Uhoraho bakwemera guhara amagara yabo ariko bagafasha rubanda kwibohoza, wowe urabitekerezaho iki ? Nawe se wabyemera? Niba se witeguye kubyemera, wankozeho tukabiganiraho, tugafatanya urugendo?
Gerageza ushake iyi ndirimbo nkunda bidasanzwe, maze dufatanye kuririmba igihugu cyacu:
R/Rwanda, Humeka ituze, Humeka amahoro, Humeka ubumwe, Wicurizwe Amajyambere.
Icyumweru cyiza ku bakunda Imana mwese, mukaba kandi mukunda u Rwanda , mukaba mwifuriza Abanyarwanda bose Amahoro n’Umunezero.
Uwanyu Padiri Thomas.


text:
Gripe water ni umuti ukoreshwa mu kuvura icyo mu nda gikunze kuzengereza abana b’impinja kuko umwana ufite ubu burwayi agaragaza ububabare bwinshi bityo agahora arira.
Icyo mu nda ni iki?
Iyo umwana ari mu nda, nta kintu kiba cyakageze mu nda ye uretse bya bizi aba yivurugutamo mu nda, ashobora no kunywa (omniotic fluid).
Iyo atangiye konka rero amaze kuvuka, uko amashereka agera mu mara, hari igihe mu kwizingura kwayo hagenda hasigaramo umwuka.
Wa mwuka utuma ubwonko butekerezako mu nda huzuye nuko hakarekurwa indurwe ariyo ituma yumva aribwa ndetse biranavuga iyo wa mwuka uri kuvamo (bimwe ku bantu bakuru twibeshya ngo ni inzoka ziri kuvuga).
Uko kuribwa rero birangwa nuko ubona mu maso he hagaragaza uburibwe ari kumva, nuko akarira.Ngicyo icyo mu nda.
Gusa si icyo mu nda gusa uvura ahubwo ushobora no kuwukoresha mu gihe umwana atangiye kumera amenyo akaba ari kuribwa.Gripe water ni uruvange rw’imiti igabanya ya acide ikanatuma atuza, ntiyongere kurira.Mbere yo kuwugura ariko uzabanze urebe ko urimo iyi miti y’ingenzi:Sodium bicarbonate na Dillseed oil
Dore uko umuti utangwa:
•Kuva ku mwana ukivuka kugeza yujuje ukwezi ahabwa 2.5ml.
•Ukwezi kugeza ku mezi 6 ni 5ml
•Hejuru y’amezi 6 ni 10ml.
Uyu muti umwana awuhabwa inshuro zingahe?
Inshuro utagomba kurenza ku munsi (mu masaha 24) ni inshuro 8. Gusa ushobora no kuwumuha 2 cyangwa 3, 4… Biterwa n’uburibwe afite.
Gusa ushobora kuwumuha ukimara kumwonsa, cyangwa se ukawumuha ari uko ubona atangiye kuribwa.
Ku bindi bibazo ushobora kugira uko waha umwana umuti, ni ngombwa kubaza farumasiye cg muganga ukuri hafi.
Ese gripe water nta ngaruka itera?
Nubwo twakomeje kuwita umuti, gusa ntabwo ujya ushyirwa mu rutonde rw’imiti ahubwo tuwushyira mu byitwa inyongera (supplements). Rero iyo bikoreshejwe ku gipimo cyemewe nta ngaruka mbi.
Source:umutihealth.com
[email protected]


text:
Ni twe Kigega kinini cy’ibidukikije muri Afurika: Dushyigikira imishinga y’ibidukikije no kurwanya imihindagurikire y’ibihe
Twemewe ku Isi Hose: Dukusanya amafaranga, agashorwa mu mishinga yo guhangana n’imihindagurikire y’ibihe. Turi urugero rwiza rugaragaza ko byose bishoboka, haba muri Africa no ku isi hose
Turi ku isonga mu guharanira kubaka iterambere ridahungabanya ibidukikije: Dukusanya amafaranga, tugafatanya n’abafatanyabikorwa bacu mu guharanira kubaka ubukungu budahungabanya ibidukikije.


text:
Imana ikuraho igitutsi bikemera!-Dominic Ashimwe
Yanditswe na: Ubwanditsi
2021-08-13 08:04:41
Wisanga mu bihe bisharira, bya bihe uburira izina ubyita: Gusuzugurwa, kurenganywa no gutotezwa, kwiturwa inabi n’abo wagiriye neza, ubukene budashira,...mbese bya bihe bitera ipfunwe ku buryo uhora wiyumva nk’uri munsi y’abandi.
Kuko agahinda katarobanura, ntibitinya kugera ku muntu wese, ku muryango, ku bwoko no kubatuye igihugu runaka.
Uyu munsi mfashijwe n’iri jambo rivuga ko Imana ikuraho igitutsi bikemera!
"Imana yibuka Rasheli iramwumvira, izibura inda ye. Asama inda abyara umuhungu ati: ’Imana inkuyeho igitutsi.’ Amwita Yosefu ati: ’Uwiteka anyongere undi muhungu.’ Itangiriro 30:22-23
Wowe uri mu gisuzuguriro, utinze mu gisebo, baguhimbira ibinyoma bakubeshyera, ntako utagira ngo ugirire neza bose ariko inyiturano ni amarira, ibibazo ni uruhuri, urumva gupfa bikurutiye kubaho...
Ndakwibutsa ko guhindukiza ibihe bibi bikaba byiza, ku Mana ni nko guhumbya! Imana ya Yakobo igukureho igitutsi mu izina rya Yesu/Yezu!
Aya ni yo magambo nkwaturiyeho aka kanya. Uyakire wizeye! Bikubere isengesho rya nonaha. Amen!
Ubutumwa bwa Dominic Ashimwe yasangije abantu, by’umwihariko abamukurikira kuri Instgram
Reba hano indirimbo: NEMEREWE KWINJIRA - Dominic Ashimwe
Wareba kandi n’iyi nyigisho: Imana idukureho agasuzuguro kose/Kuyoboza Imana inzira || Pastor Desire H.
[email protected]


text:
Ntitwahawe Kwizera Kristo Yesu gusa, ahubwo twahawe no kubabazwa ku bwe!
Yanditswe na: Ubwanditsi2021-09-16 09:32:25
Kuko mutahawe kwizera Kristo gusa, ahubwo mwahawe no kubabazwa ku bwe, mufite kwa kurwana mwambonanaga kandi ari na ko mukinyumvana na n’ubu. Abafilipi 1:29
Ganira n’umutima
Kuba warizeye Kristo ukwiye kumenya ko guhura n’imibabaro atari igitangaza kuko ukimwizera wagombaga no kwakira ko uzababazwa ku bwe, kugira ngo uca muri iyo mibabaro, wigishe abantu. Yesu aguhe imbaraga zo gukomera, yiheshe icyubahiro. Nta kosi isiga ubusa ku wayikoze!
Ev. TURABAGENI Halleluia
Wareba n’iyi nyigisho: Ibintu 5 utamenye Yesu aha abamukunda/Abantu benshi ntibakunda Imana,bikundira mu Mana | PST DESIRE


text:
Ndi umukobwa w’imyaka 29 nkaba ndi umukirisitu ufite urukundo rwinshi , abasore uko ari 3 bose tumaze gutandukana dupafa ko badakunda gusenga , kandi njye mu buzima bwanjye nubaha Imana cyane kuburyo niyo waba unywa n’inzoga ariko ukibuka gusenga nagukunda.
Ntuye mu mujyi wa Gisenyi I Rubavu , niho navukiye ninaho nkorera akazi kanjye ko muri banki imwe muzikomeye mu Rwanda aho nkora nka Manager, nukuri ndi umukobwa udafite ikintu na kimwe atwaye kuko uwo tuzabana azaba ameze nk’uguye mw’ijuru rito.
Nifuza umuntu nanjye waza agasendereza ibyishimo mu mutima wanjye, ikindi kandi akaba yiteguye kwitabwaho cyane n’uzaba waramwihebeye , gusa tukajya tujyana gusenga.
Gusa nanone ikintu cyambere nubaha n’inama abantu bangira , kandi ndizera ko nawe ari wowe wakwifuza uwakugira inama mubuzima bwawe kuko njye mpora nibaza byinshi birimo Impamvu ushobora gukunda umuntu wakora ibitandukanye n’ibyo wari gufata nk’ibyishimo byawe.
Ushaka kumvugisha wakwandika muri ‘Comment’ aho batangira ibitekerezo ubundi nkahagusanga tukaba twakwihuriza.
KANDA HANO MAZE TUJYE TUNABANA KURUKUTA RWANJYE RWA INSTAGRAM.


text:
Kuri uyu wa Kane tariki ya 27 Nyakanga, ubwo umukandida wa FPR Inkotanyi, Paul Kagame yakomerezaga ibikorwa byo kwiyamamaza mu turere twa Rutsiro na Karongi, yagarutse ku banenga demokarasi y’u Rwanda ndetse n’abahora bashaka kuruvangira, anemeza ko n’ubwo barushye bakagenda banaruhutse bakagaruka u Rwanda rubiteguye.
Ubwo yari mu karere ka Rutsiro ari naho yabanjirije iki gikorwa, Paul Kagame yavuze ko demokarasi y’abanyarwanda ari amahitamo yabo, yagize ati “Demokarasi y’abanyarwanda, ikwiriye kuba nk’iy’abandi ni uko babyirengagiza, ni iyo kwihitiramo, guhitamo icyo mushaka. ubumwe n’umutekano ni demokarasi, abantu cyane cyane abayobozi kubazwa ibyo bashinzwe kubikora neza ni demokarasi, uko muri hano mwishimye, mwishimiye aho mujya n’aho muva, mu bikorwa mugeraho bibageza ku majyambere ni demokarasi, niyo nzira turimo, niyo nzira twifuza kandi ibyiza byinshi biracyari imbere, twitegure rero kongera umuvuduko”.
Ubwo yaganirizaga abaturage bo mu Karere ka Karongi, Paul Kagame yagarutse ku bashaka guca intege no gusubiza inyuma abanyarwanda, agira ati “Ari abatuvangira, ibyo barabikoze bararuha, niyo bamara kuruhuka bakagaruka, bazongera baruhe dukomeze tugende, turabiteguye”.
Yakomeje avuga ko mu bukoloni abanyarwanda bumvishijwe ko igihugu atari icyabo ahubwo ari icy’abandi baje kukigira icyabo bakakiyobora, ndetse ahamya ko nta myaka 23 ishize igihugu cyongeye kuba icy’abanyarwanda, ati “Ubundi cyari icy’abagiraneza baza bakadusigira, bakadukuburira, bakatwumvisha ko ari wo mwambaro tugomba kwambara, ntabwo aribyo, hari umwambara abanyarwanda tugomba kwambara”.
Uyu mukandida kandi yanagarutse ku Rwanda rushya rwifuzwa, ko ari urwo abanyarwanda bose bisangamo, ko ari u Rwanda rutagira inenge.
Yabwiye abaturage ba Karongi ko igihe gihari, imbaraga, zihari ndetse n’amikoro agenda aboneka, bityo kuba basanzwe ari abakozi nta ntambara yabatera ubwoba, ati “Ibyo tumaze kunyuramo nibyo byinshi byari bikomeye, ahasigaye ni ukunyerera gusa tukagenda”.
Ari abaturage ba Rutsiro, Karongi ndetse n’ahandi yiyamamarije, yabwiye ibihumbi by’abaje kumwereka ko bamushyigikiye ko itariki 4 Kanama 2017 ari ukwitabira gutora bose kandi bazindutse bakitorera umukandida wa FPR Inkotanyi kugirango hakomeze hubakwe amajyambere ashingiye ku muco mwiza w’ubufatanye, ashingiye no ku mutekano w’igihugu buri wese agomba kugiramo uruhare, ndetse n’amajyambere buri wese agomba kugeraho.


text:
Umuhanzi Jado Sinza wamenyekanye mu indirimbo nka: Nabaho, ndategereje, Goliigota n’izindi nyinshi, yateguye igitaramo cyo kumurika Album ye ya mbere y’amashusho, ikaba ije ari iya kabairi y’amajwi, mu gitaramo azabanamo n’abaririmbyi batandukanye nka True Promises, James & Daniella, New Melody hamwe na Pappy Claver ku cyumweru tariki ya 24/11/2019 kikazabera muri Dove Hotel Gisozi.
Mu kiganiro n’abanyamakuru Jado Sinza yatangaje ko mu gitaramo kwinjira bizaba ari amafaranga ibihumbi bibiri(2000frw) n’ibihumbi bitanu (5000frw). Yakomeje yemeza ko amafranga azava muri album zizagurwa kimwe cya kabiri cy’amafranga azavamo azayafashisha abana batiushoboye.
Mu gihe azaba aririmba ko nabo bazafatanya , kuko hari indirimbo bafitanye nabo, akaba asaba abantu ko bazaza ku mushyigikira kuko ni byagaciro cyane.
Jado Sinza yaherukaga gushyira ahagaragara album ye ya mbere yise NABAHO yamuritse ku itariki ya 5 Ugushyingo 2017 muri Dove Hotel, mu gitaramo kitabiriwe n’imbaga y’abantu aho kwinjira muri iki gitaramo iki gihe byari Ubuntu.
Jado Sinza ubusanzwe uretse kuba umuhanzi ku giti cye, ni umuririmbyi wo muri korali New Melody na Siloam Adepr Kumukenke.
Jado Sinza muri iki cyumweru yashyize ahagaragara indirimbo yise ‘’NI UWITEKA RYOSE’’ izaba iri kuri iyi alubumu y’amashusho agiye kumurika, wayisanga kuri youtube.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Tom Close aganira na IGIHE, yavuze ko kwandika ibitabo ari ibintu yakundaga kuva kera kandi abifata nk’impano ikomeye, kuri ubu arifuza ko impano ye yagirira benshi akamaro cyane cyane abana bato.
Uyu muhanzi arifuza gutoza abakibyiruka umuco wo gukunda gusoma kuko mu bitabo hahishemo byinshi byabafungura imiryango.
Yagize ati “Kwandika ibitabo ni impano yanjye kandi ndabikunda. Ubu natangiye kwandika ibitabo kugira ngo nkundishe abana umuco wo gusoma ndetse no kumenye neza Ikinyarwanda ari nacyo zingiro ry’umuco wacu”.
Tom Close wamaze gushyira hanze ibitabo bya mbere, yahereye ku bikubiyemo ubumenyi nkenerwa ku bana. Yasobanuye ko impamvu nyamukuru yatumye ahera ku bitabo by’abana ari uko abana ari abatware ko kandi bakwiriye kwitabwaho mbere y’abandi.
Ati “N’ibitabo by’abakuze ndabifite birahari ariko abakuru nzi neza ko nta mwanya uhagije bajya babona wo gusoma ariko umwana iyo umufatiranye agikura ukamutoza umuco wo gusoma arabikurana kandi binamufasha kwiyungura ubumenyi bwinshi butandukanye”.
Yungamo ati “Mu gusoma habamo ubumenyi utasanga ahandi, buriya ubumenyi bwinshi bubitse mu bitabo ariko abantu benshi ntibajya babimenya”.
Tom Close yavuze ko ibitabo yahereyeho ari ibitabo byo kujijura abana no gutuma ubwonko bwabo butangira gukora ari nako bubika ubumenyi bwinshi.
Ibitabo by’abana Tom Close yanditse bisomerwa abana bato uhereye ku mwaka umwe ukageza ku myaka icyenda y’amavuko.
Byibanda ahanini ku migani migufi, inkuru zishushanyije ndetse n’ubumenyi bubafasha kufunguka mu mutwe no kurushaho kumenya ururimi rw’ikinyarwanda neza.
Kugeza ubu amaze gushyira hanze bitabo by’abana bigeze ku munani harimo Agasaro n’abajura, Bakame,Matwi n’ibindi byinshi.


text:
Ese urukundo rwanyu ruracumbagira? Urabona se mwembi musa n’abarambiwe? Ese aho ntiwifuza kubivamo ukabura uko ubigenza?
Nyuma y’ibyo bibazo byose, umuti si uguhita ubivamo, banza ahubwo wisuzumme, usuzume n’umukunzi wawe, mwembi musuzumane, mumenye neza ikibazo gihari kuko birashoboka ko gikemuka maze mukongera mugakomeza urukundo rwanyu mutishishanya.
Dore ibintu icumi bishobora gutuma umunezero ugaruka mu rukundo rwanyu
1. Ntimukiganira bihagije, none gerageza ugarure uwo muco hagati yanyu
Icyica umubano mwiza utagira amakaraza mu rukundo rwanyu ni uko akenshi usanga umwe muri mwe ashobora guhora yumva undi ariko agasa n’aho we adafite uburenganzira bwo kuvuga icyo yifuza mu rukundo rwanyu. Ugahora wumva ugomba gushimisha uwo mukundana kabone n’aho wowe waba utabyishimiye.
Niba hari aho wifuza kujya kandi ukaba wumva byagushimisha ujyanye n’uwo wihebeye, mubaze niba nawe abishaka kandi ubimusabe hakiri kare kugira ngo nawe umuhe umwanya wo kubitekerezaho.
Niba hari cyo akubwiye ko kitamushimishije, mwumve umusobanuze neza maze ugerageze kukireka kabone n’aho cyaba kigoye, ugikorere ko umukunda kandi wamurutushije abandi.
2. Wasanga nyamara n’ubwo mubana cyangwa mumaze igihe mukundana mutaziranye. Guhera uyu munsi gerageza ufate umwanya uhagije wo kumenyana
Nk’uko mu kinyarwanda bivugwa, burya ngo ntazibana zidakomanya amahembe, ni nayo mpamvu mu bantu bakundana bidashoboka ko usanga bahuza mu bintu byose. Hari ibyo mugeraho ntimwumvikane ndetse rimwe na rimwe mukananirana.
Ikindi kandi mu guhura kw’abakundana ntibaba baziranye bihagije, biba ari ngombwa rero ko bafata umwanya wo kumenyana umwe akamenya icyo umukunzi we akunda n’icyo yanga, akamenya ibimubabaza n’ibimushimisha ndetse n’ibindi byose.
Ni byiza ko bamenyana mu buryo buhagije. Usanga benshi mu bakundana biyoberanya cyangwa bakishushashanya ku bakunzi babo ntibababwize ukuri cyangwa ngo babihishurire neza abo baribo, nyamara burya biba byiza cyane iyo umukunzi wawe umwiyeretse wese kuko burya iyo agukunda aba agukundira ibyiza n’ibibi byawe n’ubwo aba ashobora kugufasha gukosora bimwe mu bitagenda neza cyangwa ‘ibibi’.
3. Ese aho ntiwikunda cyane, ukihugiraho wenyine, ukumva utuntu twose watwiharira? Gerageza Kugirira no kugaragariza ubuntu umukunzi wawe.
Ubuntu hano buvugwa ntabwo ari ubujyanye n’ibintu bifatika gusa.
Ni ukwita ku mukunzi wawe muri byose, ibyo yagusabye n’ibyo atagusabye, mu byo yibuka n’ibyo atibuka. Ni ukureba icyabera cyiza umukunzi wawe, ukamukunda n’umutima wawe wose kandi ugahora witeguye kumuha ubufasha akeneye mu gihe cyose.
4. Hari igihe wasanga gucira bugufi no kubaha umukunzi wawe bikugora, kandi nyamara ari ikintu gikomeye kandi cyari gikwiye mu rukundo rwanyu
Burya umuntu ukunda, uzi neza ko nawe agukunda, akurutisha abantu bose, ugera aho ukumva nta kumwishishaho na gato ufite. Iyo utabyitwayemo neza, cyangwa ngo ubicungire hafi, bigera aho ukamuca amazi (ukamusuzugura) nk’uko bajya babivuga ku buryo usigara ari we utubaha mu bantu bose.
Byakabaye byiza gukomeza kwitwararika kabone n’aho mwaba mumaranye igihe kinini gute.
Si byiza kumva ko mwamenyeranye cyane ngo utangire wumve ntacyo akikubwiye, ngo umubwire ibyo wiboneye byose. Burya ni byiza ko umwifungurira ukamubwira ibyo utekereza, ariko kandi burya ntukarengere , ni byiza kumenya aho ugomba kugarukira kugira ngo utava aho umukomeretsa.
5. Hari abantu benshi bahora bahora basa n’abihugiyeho, ariko biba byiza iyo uhaye umwanya uhagije umukunzi wawe.
Ni ngombwa gufata umwanya kandi uhagije w’umukunzi wawe. Si byiza kuri ba bantu bakunda kureba za filimi cyangwa kureba imipira y’amaguru cyane, batinda mu tubari se, ku buryo bibagirwa cyangwa se babura n’umwanya w’abakunzi babo. Niba kandi utashye uvuye ku kazi, ugeze mu rugo gerageza guha umwanya abo uhasanze, utandukanye akazi no mu rugo. Muri iki gihe kubera ikoranabuhanga, abantu benshi ntibakibona umwanya uhagije bagenera abo mu rugo; n’iyo batashye bavuye ku kazi bahitira kuri za mudasobwa, kuri za facebook n’ibindi bishobora kubatwara umwanya bakibagirwa abo batashye basanga. Nyamara ibi si byiza na buke kuko umukunzi (umugore/umugabo) wawe aba agukeneye kandi agutegereje.
6. Guhora mureshyanya
Iyo mukundana mugera aho mukagira ngo byararangiye mukumva bisa nk’aho inshingano mwari mufite zarangiye. Ni ngombwa rero ko muhora mureshyanya (seduire), ugahora wumva buri gihe ukwiye guhora usa neza imbere y’umukunzi wawe. Burya kandi biba byiza iyo mubanyeho nk’aho buri munsi ari bwo mukibonana; ugahora wumva ushaka gukora kuri mugenzi wawe, kumubwira ko ari mwiza, kumutera imitoma, n’ibindi biranga abantu ba(gi)kundana.
Burya si byiza ku bagore bamwe na bamwe, bagera mu rugo bagahita batangira kwicupiza, ntibiyiteho ku buryo usanga abagabo babo baba basigaye basa n’aho banafite isoni zo gusohokana nabo, rimwe na rimwe ugasanga bibaye n’intandaro yo kubaca inyuma.
Niba uri mu rugo n’umukunzi wawe, jya wiyitaho, ube usa neza, wereke umukunzi wawe ko umukunda kandi ko ukiri mwiza kugira ngo ajye ahora abona ko yatomboye kuko nta wundi musa.
Mu rukundo jya wibuka ko utari nk’umuntu ureba filimi gusa, ko ahubwo uri umukinnyi wayo kandi w’imena, bityo umenye ko ugomba gukora uko ushoboye kose ngo urusigasire.
7. Mu bibangamira urukundo kenshi harimo kutizerana, ese aho wari uziko iyo utizera umukunzi wawe uba usa n’urimo kumutiza umurindi wo kuguca inyuma?!
Birashoboka ko ibi waba wenda warabisubiriwemo kenshi ntubyumve, ariko menya ko nta rukundo rushobora gutera imbere mu gihe nta kwizerana hagati y’abakundana.
Ni ngombwa kumva ko umwizeye, ntugahore wumva wacunga abamuhamagara, ubutumwa bugufi yakiriye cyangwa ubutumwa bwoherezwa kuri interineti emailsbumugeraho.
Hari n’ababa bifuza kumenya mot de passe (amagambo tw’ibanga) abakunzi babo bakoresha kuri emails zabo, jya ugerageza wirinde kutamwizera, ugerageze kurwanya ibitekerezo bikumvisha ko akubeshya cyangwa ko aguca inyuma, kuko nta handi bikugeza usibye kugusenyera.
Hari abantu bamwe babona nta mwanya wo kuganiriza abakunzi babo bajya babona, bityo bagahitamo kubaganiriza bari ku meza, ari naho bababariza ibitabashimishije. Burya si byiza kuko icyo gihe n’iyo waba wamuteguriye ifunguro ryiza adashobora kuryoherwa, ugasanga ushobora kuba usa n’uwakoreye ubusa.
Ikindi kandi niba hari ikibazo muhuye na cyo mu rukundo rwanyu, ntukagifate nk’aho ari iherezo rya byose kuko ntibishoboka ko uba mu rukundo rutigera na rimwe rugira ibibazo, n’iyo byaba nta gushidikanya haba harimo ikindi kibazo utazi cyangwa utarabona.
8. Nimugerageze kugira umushinga mukorana
Ni byiza ko mu rukundo mugira umushinga waba ari muto cyangwa munini mugirana kuko bibafasha kwegerana no gushyira hamwe. Ntiwirirwe utekereza kure kuko ntabwo umushinga ari itegeko ko uba ikintu kinini gusa, ushobora kuba urugendo runaka mutegurana, guteganya kubyara no kurerera hamwe uwo mwana, kuvugurura inzu, gufatanya kuyitera irangi, kujya guhaha muri week-end, n’ibindi byoroshye ariko kandi biryoha iyo mubikoranye.
9. Kwiherera
Buri muntu aba akeneye igihe cyo kuba ari kumwe n’umukunzi we gusa, nta wundi muntu uza kubabangamira, ni byiza pe! Birashoboka kandi ko hari n’ikindi gihe aba yumva akeneye kuba ari wenyine, akitekerezaho, agatekereza ku mukunzi we, agasubira mu twandiko twa kera yandikiranaga n’inshuti ze, cyangwa mu tundi tuntu twose yaba yarakundaga kera ubu atakibonera umwanya.
Ibi bishobora kuba, umukunzi wawe agatekereza ko ahari yaba yagukoshereje atabizi cyangwa ko waba ufite ikindi atazi cyakubabaje, ni byiza rero kubanza ukamubwira ko ukeneye umwanya wo kwiherera n’uwo kuba wenyine kandi ukamubwira ko nta kindi kibazo ufite kugira ngo ataza guhangayika. Si ngombwa rwose ko abakundana bahorana, aho bagiye hose bakajyana, aho ubonye umwe ugahita uhabona n’undi, kuko ibyo bituma basa n’aho bamenyerana cyane, cya kintu cyagukuruye cyane ukabona uwo muntu adasanzwe kikazagera aho kigashira kubera guhorana; ni byiza ko musigirana umwanya wo gukumburana, ukamubona usa n’ubonekewe.
10. Kugira umukunzi ntibivuze kwambikwa amapingu, gerageza kwigenga
Kuba ufite umukunzi kandi ukunda cyane, ntibivuze kumwimariramo ngo wumve ko adahari nta cyo waba uri cyo, yewe ko nta n’icyo wakwishoboza cyagwa wakwigezaho.
Si byiza kumva ko ari we ukugize, kuko ibi bikugira ho ingaruka mbi mu gihe mutakiri kumwe cyangwa hari ikindi kitagenze neza, kuko burya ubuzima budateguza.
Ni byiza ko buri wese akomeza kuba uwo yari na mbere y’uko muhura, akaguma akaba we ubwe, kabone n’aho mubana kandi mukundana. Burya ni byiza ko hari gahunda ukomeza kugira ku giti cyawe, nko gusohokana n’inshuti zawe, gusangira nazo, kuzitumira mu rugo, kujya koga(piscine), kwiga umuziki, kubyina n’ibindi bidasaba uruhare rwe.
Uramukunda pe, ariko ntabwo ari byose kuri wowe, hari ubundi buzima ukeneye kubaho uko ubyumva bipfa kuba gusa bitamubangamiye. Gusa jya ureba neza kandi nturengere kuko n’iyo mugize ubuzima butandukanye cyane kandi mubana na byo bishobora kubagora ndetse bikaba byanabaviramo gutandukana cyangwa n’izindi ntonganya. Ibi bizabafasha kugira urukundo ruryoshye, ruri nta makemwa kandi ruzamara igihe kirekire ‘rutoshye’.
Video Abakobwa Beza
Amabanga 10 yo Kugarura Umunezero mu Rukundo
Ese urukundo rwanyu ruracumbagira? Urabona se mwembi musa n’abarambiwe? Ese aho ntiwifuza kubivamo ukabura uko ubigenza?
Labels: urukundo


text:
Nkuko tubikesha Tony Wong, Impuguke mu mibereho myiza y’abakozi no gutegura imishinga mu Ruganda rwa TOYOTA rukora amamodoka, ngo hari inama z’ingenzi zagufasha ukarushaho gutunganya akazi kawe neza mu gihe gito kandi ukirinda Stress mu kazi kawe ka buri munsi. Izo nama ni izi:
1. Mbere yo gutangira akazi mu gitondo, kora urutonde rw’ibintu by’ibanze kurenza ibindi usabwa gutunganya kurenza ibindi, iby’ingenzi hejuru ugende umanuka ujya hasi bitewe n’ibyo ushaka kugeraho kurenza ibindi uwo munsi.
2. Gerageza kwirinda ibintu byose byakurangaza mu kazi kandi ukorere ahantu hatuje. Mu gihe kingana ni isaha imwe n’igice cyangwa ebyiri uri mu kazi ushobora kujya ucishamo ugafata akaruhuko kangana n’iminota itanu gusa.
3. Korana umwete, gabanya akazi ugiye gukora mo uduce bitewe n’intego ufite kuri uwo munsi kandi ugene n’igihe ntarengwa ugomba kuba ubigezeho cyangwa ubirangije.
4. Irinde gutekereza ku bindi bintu usabwa gutunganya bitajyanye n’akazi kawe ugomba gutunganya uwo munsi.
5. Biba byiza kwirinda kumara igihe usoma E-mails cyangwa witaba Telephone zidafite aho zihuriye n’akazi, ushobora kugisha inama aho zikenewe, niba hari impamvu z’akazi zikomeye ujye uba ari bwo witaba Telephone gusa igihe uri mu kazi.
6. Gufata ikawa cyangwa ukajya hanze ahantu hari akayaga gatuje mu gihe uri mu kiruhuko bizakongerera imbaraga ndetse binagufashe kutaza kunanirwa hakiri kare.
7. Ugomba kwita kuri buri kintu cyose wateganyije gukora utagiye ku ruhande, koresha ahantu wanditse urutonde rw’ibintu by’ingenzi usabwa gutunganya kugira ngo utaza kwibagirwa ikintu na kimwe.
8. Ntuzatinye guhakanira umuntu uwo yaba ari we wese igihe ashatse ko ukora igikorwa utateganyije kandi ubona ugifite akazi kenshi utaratunganya nkuko bikwiye keretse ari umukoresha wawe ugukeneye byihutirwa kubera izindi mpamvu z’akazi zihutirwa zitari zateganyijwe.
9. Buri mugoroba mbere yo kuva muri Bureau banza usubize buri kintu cyose mu mwanya wacyo. Kora urutonde rw’ibyo utabashije kurangiza kugira ngo ku munsi ukurikiraho uzahite ubiheraho, uramutse ugize ikindi kibazo, ugusimbuye yahita amenya aho guhera bitamugoye.
10. Usabwa gushimira bagenzi bawe mukorana igihe cyose kuko baba bagufashije ndetse ukabasezera mbere yuko utaha, ugomba kubibutsa kandi ko bagomba kugera ku kazi kare kugira ngo murusheho kuzuza inshingano mufite, mugomba gukorera hamwe nk’abavandimwe.
Uramutse ukurikije izi nama byakurinda guhorana Stress kandi watunganya imirimo ushinzwe nkuko uba ubisabwa ku buryo warushaho kuba indashyikirwa mu kazi.
Video Abakobwa Beza
Uburyo bwo Kwirinda Guhangayika ku Kazi
Nkuko tubikesha Tony Wong, Impuguke mu mibereho myiza y’abakozi no gutegura imishinga mu Ruganda rwa TOYOTA rukora amamodoka, ngo hari inama z’ingenzi zagufasha ukarushaho gutunganya akazi kawe neza mu gihe gito kandi ukirinda Stress mu kazi kawe ka buri munsi. Izo nama ni izi:
Labels: abagore


text:
Uko Umutoni yahanganye n’igihombo yatewe na COVID-19
Umutoni Grace ni umukobwa wakuze akunda kudoda no kwambika abantu kuburyo yabyihebeye abihangamo akazi ndetse agahangira n’abandi.
- Umutoni ari gupima umukiriya
Nubwo ari urugamba yarwanye narwo kuva yarangiza amashuri yisumbuye 2016, urugendo ntirwamubereye ruhire kuko yahise ahomba agasezerera abakozi yari yarahaye akazi agatangira kwidodera kugira ngo amenye gukoresha abandi ibyo nawe azi gukora.
Umutoni Grace avuka mu Karere ka Rubavu akaba yarize amashuri yisumbuye mu mujyi wa Kigali mu ishuri rya Fawe girls school ariho yavumbuye impano yifitemo irimo kumenya kwambika abantu bakaberwa hamwe no gukora amaherena ayakoze mu bintu abandi badaha agaciro.
Agira ati ; "Kwiga mu kigo gifasha abana kumurika impano yabo nibyo byavumbuye impano yanjye kuko FAWE ni ikigo gifasha abana b’abakobwa kugaragaza impano zabo kandi bikaba byafasha umuntu n’igihe arangije kwiga. "
Ibi byamuhaye amahirwe yo kwitabira amamurika gurisha no kugaragaza ibyo ashoboye, maze arangije amashuri ashyira mu bikorwa ikifuzo cye cyo gutangiza ubudozi, nubwo yabukoraga ayobora abandi ariko we atadoda.
Aganira n’Agasaro magazine yagize ati ; "Nkiri ku ishuri nakoraga amahereza nkayaranguza abantu bazengurukana ibicuruzwa mu mujyi wa Kigali na Gisenyi, kubera ukuntu ku ishuri bamwe babikunze, bansabye kubigisha noneho tugakora byinshi nkabigurisha, ibi byanyinjirije amafaranga, maze ndangije amashuri numva ari umwanya mwiza wo gukora ubudozi nka rwiyemezamirimo, gusa ntibyampiriye kuko narahombye mfunga imiryango. "
Nubwo atacitse intege, avuga ko yabwiye umuryango we ko agiye kudodera ku muhanda aho kubivamo burundu kuko abikunda, maze ntibamuca intege.
"Mfite umubyeyi unkunda, yambwiye ko agiye kumpa amafaranga yo gukodesha inzu yo gukoreramo, nubwo ntayamusubiza ariko nshabora kugera kubyo nkunda. Abavandimwe banjye bongeye kumpa igishoro cy’ibitambaro natangiranye kudoda, naho abandi bangurira imashini zidoda."
Akomeza agira ati ; "Ubu nibwo nari ntangiye kudoda kuko nagiye mu nzu ntangira kudoda nta wampaye akazi, gusa ibitambaro basaza banjye bari bampaye natangiye mbibadoderamo imyenda kandi bakambera abaguzi n’abajyanama bambwira aho babona nakoze amakosa bituma nshirika ubwoba. "
Guhomba kubatangiye kwihangira imirimo ni ikita rusange kuri benshi ariko ntibamenya uburyo bahangana nabyo, Umutoni avuga ko ubwo yabonaga umuntu wambere amusaba ku mudodera ngo yari umugore uzengurutsa ibicuruzwa amusabira kumudodera iribaya.
"Uyu mukiriya sinzamwibagirwa kuko yambereye umugisha, nibuka ko ibyo yansabye nabidodeye amafaranga makeya, ariko icyo nashimye nuko nabikoze neza akishima, akomeza kunzanira ibindi biraka ndetse ariko anzanira abandi bakiriya bituma menyera. " Kuri ubu azwi mu mujyi wa Gisenyi nka ToniGrace.
Nitabiriye ArtRwanda ubuhanzi, bakunda ibyo nkora muri 2018 ndatsinda nza mu 10 bambere, ibi byatumye njya muri youth connect naho ndatsinda mbona igihembo cy’umukobwa wahize abandi, ndetse COVID-19 yatumye ntajya muri Nigeria mu marushanwa yari yateguwe. "
Umutoni avuga ko COVID-19 yamugizeho ingaruka kugeza aho afunga imiryango ariko nanone yamwigishije gutekereza neza ibyo akora.
"COVID-19 yaje maze gufungura amaduka abiri y’ubudozi, imwe muri Gisenyi indi muri Kigali, gusa mu gihe cya Guma mu rugo banyiri amazu ntibazirikanye ko abayakoreramo badakora bagumye kutubarira amafaranga bituma tugwa mu bihombo, nimura ibikorwa byanjye byari Kigali ngaruka Gisenyi niho nkorera kandi mbona bitangiye kuza kuko ibyo nacuruzaga mbere ya COVID-19 nubu mbicuruza. "
"Mbere nakoranaga n’abavuye i Goma, ubu sinkibabona kubera imipaka ifunze, cyakora nahinduye umuvuno wo gukorana n’abakiriya ba hano mu gihugu imbere kandi baraboneka nubwo atari benshi, byakwiyongeraho imyenda yoherezwa Kigali mbona birimo kuza. "
Kimwe mubyo COVID-19 yamufashijemo ni ugusoma no kwiga uburyo umuntu ushaka ko ubucuruzi bwe bugenda butera imbere yitwara, ibi ngo yari yarabyigishijwe muri Dot Rwanda ntiyabisobanukirwa ariko yasanze kugira ngo umuntu atere imbere agomba kugira intekerezo nziza ntashyire imbere ibimuca intege.
Umutoni uvuga ko yumva amaze kumenya inzira aganamo mu kwikorera, asaba urubyiruko n’abandi bikorera ko bagomba gukora cyane bafite intego, birinda ibiyobyabwenge no kwiyandarika, avuga ko kugira ngo icyo ukora gikundwe, kigomba kuba gifite ikibazo gikemura.
Yitanzeho urugero, avuga ko abahanga mu kudoda bamubwira ko bamukundira uburyo aha umwanya akazi ke, ntabatenguhe bigatuma ibyo bamwifuzaho bigenda neza.
S.S


text:
Uretse ako kamaro zigirira abenegihugu, ni na kimwe mu bikorerwaho ubukerarugendo cyane bikazana amadevize, tutibagiwe no gufasha abashakashatsi.
Nk’iyitwa Forbidden City y’Abashinwa ifatwa nk’iya mbere nziza ku Isi isurwa na miliyoni 14 ku mwaka. Kugira ngo umuntu mukuru umwe asure iyo Ngoro yabaye ubuturo bw’Abami 24 b’icyo gihugu, yishyura 9,99 $.
Kuyibungabunga biroroha kuko nubwo ari yo mu myaka ya kera yubakishijwe ibikoresho byinshi nk’ibigikoreshwa n’ubu. Yubatswe mu 1406 ariko magingo aya iracyakomeye.
Ingoro yatuwemo n’Umwami w’u Rwanda igihari ni imwe rukumbi. Ni iya Mutara III Rudahigwa iri mu Rukali rw’i Nyanza. Yubatswe mu buryo bwa kijyambere kuko yabayeho mu bihe by’abakoloni, bivuze ko yo kuyibungabunga bitagoye cyane. Yayitashye mu 1932.
Ku rundi ruhande, hari Urugo rwa Kinyarwanda ruhagarariye ingo z’abami babayeho mbere y’ubukoloni. Rwubatswe mu myaka ya 2000 hagendewe ku rwa Yuhi V Musinga kuko ari we wa nyuma muri icyo cyiciro.
Rugizwe n’inzu eshatu zubatse mu buryo bwa Kinyarwanda, zirimo inini izwi nka “Kambere” ifatwa nk’Ingoro y’Umwami n’izindi ntoya zitwa “Kagondo” zirimo iy’amata n’iy’inzoga.
Mu kiganiro cyihariye na IGIHE, Umuyobozi w’Ingoro yo mu Rukali, Gahongayire Yvonne, yavuze ko zubakishijwe ibiti by’inturusu, imigozi y’ibarakatsi, inshinge, uruguhu, n’imihotora.
Yagize ati “Kubungabunga izi nzu rero birakorwa, haba izi za Kinyarwanda cyangwa Ingoro ya Mutara wa III Rudahigwa.”
Zibungabungwa haterwamo imiti yica udukoko tumwe na tumwe dushobora kuzamo tukaba twateza ikibazo.
Umwihariko kuri Kambere
Nk’uko byasobanuwe haruguru, Kambere na za Kagondo zubatse mu buryo bwa Kinyarwanda. Kuziteramo imiti yica udukoko gusa ntibyaba bihagije kugira ngo zimare imyaka myinshi zigifite umwimerere.
Gahongayire yagize ati “Hari uburyo ducanamo hakazamo umwotsi uhoraho ariko nawo ukaba ari uw’ibyatsi byakoreshwaga na mbere. Bihumura neza ku buryo uwo mwotsi ubasha kwirukana udukoko.”
“Ikindi dukora ni ukuba twacunga ko hari ahava hagasanwa hakiri kare. Ni ibintu bihoraho kuko ubundi inzu y’ibyatsi ntiyamara igihe kingana n’icy’iy’amatafari ariko byose binaterwa n’uburyo yitaweho.”
Yasobanuye ko hari abashinzwe ako kazi by’umwihariko, bijyanye n’uko uretse izo nzu hari n’ibindi birango by’amateka byinshi “bigomba kwitabwaho kugira ngo n’abazadukomokaho bazabisange”.
Yatangaje ko abo bashinzwe bagenerwa amahugurwa ahoraho akabongerera ubumenyi bubafasha kurushaho kubikora neza.
Ayo amahugurwa atuma bamenya uko buri kirango cy’amateka cyitabwaho bitewe n’ibyo gikozwemo.
Mu itegurwa ry’ayo habaho imikoranire n’ibigo birimo n’ibyo mu mahanga.
Gahongayire yatangaje ko hari Kaminuza zo mu Ntara ya Rhénanie-Palatinat yo mu Budage zitegura amahugurwa zigafata bamwe muri abo bakozi bitewe na serivisi irimo guhugurwaho.
Yakomeje ati “Hari n’umwe dukorana wigeze guhugurwa n’abo mu Nzu Ndangamurage y’u Bwongereza. Ni ibintu baba barize mu ishuri ntabwo ari ibyo bahimba. Kumenya uko ubungabunga urubaho cyangwa ikindi kikagumana umwimerere wacyo baba barabyize.”
Umushinga wo kwagura Urukali wamaze gukorerwa inyigo
Mu ntangiriro za Gashyantare, Umuyobozi w’akarere ka Nyanza, Ntazinda Erasme, yabwiye IGIHE ko batangiye umushinga wo kubaka umudugudu Ndangamuco (Nyanza Cultural Village) no kwagura Urukali.
Gahongayire yemeje ko inyigo y’umushinga wo kwagura Ingoro y’Amateka y’Abami hubakwa urugo nyarwo rw’umwami mu Rukali yarangiye. Ruzubakwa hagendewe ku rwa Yuhi V Musinga rwari rugizwe n’inzu 36.
Yongeyeho ati “[Inzu zizubakwa] zishobora kutagera kuri 36 bitewe n’ahantu uko hangana. […] Aho kuzishyira hahagije ntabwo haboneka ariko zizaba zirenga 10 ku buryo zizajya zinabyazwa umusaruro mu buryo buzagenwa nyuma zimaze kubakwa. Nazo zizaba zubatswe mu buryo gakondo.”
Ikoreshwa ry’ikoranabuhanga mu Rukali
COVID-19 yatumye inzego zitandukanye zimakaza ikoranabuhanga hirindwa ko ibikorwa byahagarara bitewe no kwirinda guhuriza abantu benshi hamwe nk’isoko y’ikwirakwizwa ryayo.
Ubukerarugendo ni kimwe mu bihuza abantu benshi, ari nayo mpamvu bwasubiye inyuma cyane muri iyi myaka y’icyorezo.
Nko mu Rukali hasuwe n’abababarirwa mu 41.292 mu 2017-2018, mu 2018-2019 bariyongera baba 65.017. Byageze mu 2019-2020 baraganuka bagera ku 35.965, naho muri 2020-2021 hamaze gusurwa n’abagera ku 7.910 gusa.
Gahongayire yahishuriye IGIHE ko hari gutegurwa uko abashaka kuhasura babikora batahageze ahubwo hakifashishwa ikoranabuhanga.
Yagize ati “Gahunda irahari y’uko habaho uburyo bwo gusura Inzu Ndangamurage binyuze ku ya kure (online). Abashinzwe iby’ikoranabuhanga barimo kubikoraho nibirangira nabyo bizajya ahagaragara.”
Yashishikarije Abanyarwanda gusura Urukali bakarushaho kumenya amateka n’umuco by’abakurambera, bityo n’iterambere riza bakajyana naryo bamenya ibyo bashungura.


text:
Buri muhungu uri mu rukundo birashoboka ko hari ikintu umukobwa bakundana yaba akora nyamara kimubangamira cyane ariko akitwara nk’aho nta kibazo afite kugira ngo adateza intonganya mu rukundo rwe.
Ni mu gihe abakobwa benshi bakora amakosa batanabizi bakababaza abakunzi babo kandi bitari bikwiye bazi ko ari ugukina Kandi bari gushengura umutima w’abakunzi babo.
Bimwe mu bintu abakobwa bakora bibabaza abahungu cyane ni ibi:
1.Kwirakaza bya hato na hato
Bamwe mu bakobwa usanga hari ubwo iyo ashaka kwitabwaho cyane ahinduka uko yari ameze agaceceka cyangwa akirakaza rwose ku bintu bigaragara ko ari amafuti. Ibi bibangamira ndetse bikababaza umuhungu bakundana nyamara umukobwa we atabikoreye kumurakaza, ahubwo yabikoze ngo yitabweho cyane kurushaho.
2.Gukerererwa bitari ngombwa
Birazwi ko abakobwa bakunda gusa neza rwose, iyo afitanye gahunda n’umukunzi we akora ibyo ashoboye ngo abe asa neza cyane. Iyo umukobwa ahugiye mu kwiyitaho, agatinza umukunzi we bitari ngombwa burya bibabaza cyane umuhungu.
3.Gusaba imbabazi cyane
Mu rukundo umukobwa cyangwa umuhungu buri wese ashobora gukorera undi ikosa, nta muntu udakosa! Iyo umuhungu yakoshereje umukobwa bakundana akamurakarira cyane, umuhungu agatangira gusaba imbabazi umukobwa ariko bigatwara igihe kirekire bibangamira cyane umuhungu kuko muri kamere yabo ntibakunda gusaba imbabazi cyane.
4.Gutekereza ko undi muhungu amurenze
Ibi tutanabivuzeho byinshi, birumvikana ko nta washimishwa no kugereranywa ndetse uwo bagereranyijwe akamusumbya agaciro. Bibabaza cyane umuhungu iyo umukobwa bakundana afite undi muhungu atekereza ko amurenze kuko nta mutekano wakumva ufite.
5.Kutigirira icyizere
Umuhungu ukunda umukobwa agerageza kumubwira uko amubona, niba asa neza cyangwa yambaye neza akabimubwira, bishengura cyane umuhungu iyo umukobwa atabyemeye nk’ukuri cyangwa ngo wiyizere niba akubwiye ko uri mwiza cyangwa wambaye neza ubyemere uko biri kandi ubyishimire unamushimire ku byo akubwiye.
6.Kuvuga ku basore bakundanye
Ni kenshi usanga umukobwa mu biganiro agirana n’umuhungu bakundana akunda kuzanamo abasore bakundanye, ibi bishengura cyane uwo musore bari gukundana kuko ashobora kubifata nko gusuzugurwa cyangwa kugereranwa n’abo bandi. Nyamara ugasanga umukobwa atabikorera gushaka kukubabaza cyangwa gushaka gusubira kuri uwo batandukanye, ahubwo aba yumva ari ibiganiro bisanzwe cyangwa byoroheje akakubabaza atabigambiriye.
7.Guhamagara buri kanya
Hari abakobwa bumva ko kwita ku basore bakundana ari ukubahamagara kenshi cyane, waba uri mu kazi, waba uri mu nama, waba uri kurya, waba uri kuruhuka, waba uryamye, waba uri muri siporo…ukabona aguhamagaye kenshi. Ibi birakaza cyane umuhungu akumva ko nta bwinyagamburiro afite, ariko umukobwa we aba yumva ari gukora ibintu byiza rwose ntaba agamije kurakaza cyangwa kubangamira umukunzi we.


text:
Ari ukubyara abakobwa gusa n'abahungu gusa wahitamo iki?:Uyu mubyeyi ari mu gahinda ko kuba yaratawe n'umugabo kuko yabyaye abakobwa gusa
Umwali Isabelle avuga ko umugabo we yamutanye abana batanu amuziza ko yabyaye abakobwa gusa none ubu ubuzima babayemo ni ihurizo rikomeye kuko no kubona uko bikora ku munwa bitaborohera. Avuga ko uko yabyaraga, aho gushimwa nk’abandi babyeyi ahubwo umugabo we yamubwiraga ko ntacyo yabyaye.
Uyu mubyeyi w’imyaka 38 avuga ko yashatse akiri muto afite imyaka 17 y’amavuko gusa kuko umugabo we yamutwaye ku ngufu.
Ati “Naje kubyara umwana wa mbere w’umukobwa mfite imyaka 18. Nabyara umugabo akambwira ko ntakintu nabyaye ahubwo nabaciriye umuryango.”
Ubwo ngo ayo magambo yatangiye kuyamubwira akibyara umwana wa mbere amuziza kuba yabyaye umukobwa, icyakora kuri we yumvaga bizashira kuko yatekerezaga ko bazakomeza kugenda babiganiraho.
Ubwo babyaraga ubuheta, na bwo babyaye umukobwa akomeza kumubwira ayo magambo y’imenamutwe ariko na bwo bakomeza kwizera ko bazagera aho bakabyara umuhungu.
Isabelle avuga ko ubwo yari atwite inda ya gatanu, umugabo yamusabye kujya kunyura mu cyuma ngo barebe igitsina cy’umwana atwite, basanga na we ni umukobwa, noneho bihumira ku mirari.
Ati “Kuva icyo gihe no kuduhahira cyari ikibazo. Nkomeza kugira ubuzima bugoye, nkajya gushaka ibiraka, nkaterera abantu amapasi, nkafurira abantu kugira ngo mbone ko abana banjye babona icyo barya.”
Ngo byageze aho umugabo arerura amutana bariya bana batanu b’abakobwa noneho ubuzima bukomera kuva ubwo kuko yabuze amafaranga y’ubukode bw’inzu ku buryo byageze n’aho ajya gucumbika kuri station ya Polisi we n’abakobwa be batanu.
Isabelle uvuga ko kuri station ya Polisi bahamaze ibyumweru bitatu bakaza kuhava, avuga ko ubuzima bubagoye kuko no kubona uko barya bitaboroheye ndetse ngo n’imyigire y’abana ni ikibazo.
Uyu mubyeyi yabyaye abakobwa batanu umugabo aramusiga
Inkuru y'UKWEZI


text:
Itomati zisanzwe kandi zisaruwe vuba,ngo ni ingirakamaro ku mubiri no ku buzima bwacu.Zaba mbisi(salades) cyangwa zitetse zigira uruhare mu kurwanya indwara nyinshi zirimo na kanseri.
Naho zazindi ziba ziteguye neza kandi ziri mu bikombe,ngo zikura aho izisanzwe zasize.Impamvu nta yindi ni uko ya miti bakoresha kugira ngo zimare igihe,igira ingaruka mbi ku buzima.
Iyo bashaka ko zigurwa byihuse,ba nyir’ukuzikora bagaragaza ko ari umwimerere rwose(naturelles).Nyamara bisphénol-A bashyiramo, ihindanya imikorere y’ubwonko(perturbateurs endocriniens),ari byo bishobora gutera indwara z’umuvuduko w’amaraso zinyuranye(maladies vasculaires),ndetse na kanseri(ku bagore batwite n’abonsa.)
Niba abo banyenganda n’abacuruzi bitwaza icyo kintu cy’umwimerere ngo tuzishishikarire,
birumvikana ko ikiruta ari ukwegukira ibiri byo nyakuri.
Birazwi neza ko izo tomati zo mu bikombe(sauces tomates…) zitworohereza imirimo.Nyamara mu rwego rwo kwirinda(précaution)uwabishobora yagarukira zimwe zisaruwe mu murima(tomates fraîches).Yego bitwara igihe,ariko se hari icyarusha kuryoha izateguriwe mu rugo(tomates faites-maison)?
By P.B


text:
Iki cyemezo ni urwandiko rugaragaza ko umugabo n’umugore bashyingiwe mu buryo bwemewe n’amategeko. Dosiye itunganywa na leta ku rwego rw’umurenge aho amasezerano y’ubukwe yandukuwe.
Bisaba umunsi 1 w’akazi ndetse n’amafaranga 500 kugira ngo iyi dosiye itunganywe.
Ibikenewe:
Usabwa kwinjira muri konti y’Irembo. Kanda hano umenye uko wafungura konti kuri IremboGov cyangwa ugane umu ejenti w’Irembo ukwegereye.
Umunyarwanda usaba iyi serivisi agomba kuba afite indangamuntu, mu gihe uwo ashaka asabwa kuba afite indangamuntu y’U Rwanda cyangwa nomero ya pasiporo (yaba umunyamahanga cyangwa umunyarwanda).
Usaba agomba kuba afite nomero ya telefone na imeyili (e-mail) bikora.
Kurikiza aya mabwiriza yoroshye maze ubashe gusaba icyemezo cy’ishyingirwa:
1. Jya kuri www.irembo.gov.rw ukande kuri Kwinjira maze usabe iyi serivisi.
2. Ahanditse Umuryango, jya kuri Serivisi z’ishyingirwa.
3. Hitamo serivisi y’ishyingirwa wifuza: “Icyemezo cyo kuba Warashyingiwe” maze ukande kuri Saba.
4. Shyiramo nomero y’indangamuntu y’usaba serivisi maze umwirondoro urahita ugaragara ku ruhande rw’iburyo rwa paji.
5. Uzuza umwirondoro w’uwo mwashakanye (nomero y’indangamuntu cyangwa pasiporo) ndetse n’ ibyerekeye gushyingirwa imbere y’amategeko (itariki n’aho ishyingirwa ryabereye).
6. Uzuza Ibijyanye no gutunganya dosiye (Akarere n’Umurenge), n’ Impamvu usaba serivisi.
ICYITONDERWA: Ni byiza ko wahitamo ibiro bitunganya dosiye unazirikana aho uzajya kuyifata mu gihe yatunganyijwe.
7. Kanda kuri Ibikurikira ukomeze.
8. Reba ko amakuru watanze ari yo, ushyiremo nomero ya telefone na/cyangwa imeyili (email), urebe kuri paji y’amakuru watanze, maze ukande kuri Emeza.
9. Kode/nomero yo kwishyuriraho (99….) ihita yoherezwa kugira ngo wishyure. Usaba dosiye ashobora kwishyura akoresheje MTN Mobile Money cyangwa Airtel Money, App ya BK, amashami ya BK, aba ejenti ba BK, cyangwa akishyura mu buryo bw’ikoranabuhanga akoresheje ikarita ya VISA cyangwa MasterCard.
ICYITONDERWA: Nyuma yo gusaba dosiye no kuyishyurira kuri IremboGov, na nyuma y’uko Umukozi w’Irangamimerere w’umurenge urimo gukurikirana dosiye ayemeje, usaba dosiye yoherezwa ubutumwa bugufi (SMS)/imeyili (email) bimumenyesha ko icyemezo (seritifika) cyabonetse kandi ko yakibona kuri paji ya IremboGov.


text:
Ubwo “Ni Nyampinga” twasuraga iki kigo, twafatanyije na ba “Ni Nyampinga” bahiga batanu, maze tumarana umunsi wose dusiga aya marangi. Ibi byose twabikoze twishimye dutera urwenya, muri make turyohewe! Ba “Ni Nyampinga” bo muri iri shuri bashimishijwe n’akazi bikoreye, ariko barushaho kunezezwa byimazeyo n’amagambo atatu yanditse mu buryo bwa gihanga ku rukuta rw’ikigo. Aya magambo ni “Ubucuti”, “Turazamurana” ndetse na “Turamurika”.
Umwe mu banyeshuri, ubwo yitegerezaga urukuta tumaze kurusiga amarangi meza no kurwandikaho yagize ati: “Aya marangi meza hamwe n’aya magambo atatu byankoze ku mutima bikomeye, maze nkomeza gutumbira ijambo ‘Turazamurana’, kuko ryatumye ntekereza ku nshuti yange twigana mu ishuri ifite ubumuga. Nakomeje gutekereza ukuntu tuzamurana, kuko igihe cyose ankeneyeho ubufasha mbumuha, kandi na we amfasha gusubiramo amasomo yange kuko asanzwe ari umunyabwenge.”
Undi “Ni Nyampinga” ahagaze hafi y’icyumba cy’abakobwa na we mu magambo yuzuye ibinezaneza yagize ati: “Ubu noneho icyumba cyacu kirasa neza kandi biragaragara ko kiyubashye!”
Basaza bacu na bo ntibatanzwe mu kugaragaza ko bishimiye akazi twakoze. Umwe muri bo yagize ati: “Mbere amarembo y’ikigo cyacu wabonaga adashamaje kandi yanduye, none ubu birashimishije kubonaho aya mabara atagira uko asa, ndetse n’amagambo afite ubutumwa bukomeye. Ibi biratuma wumva umerewe neza, witeguye kwiga udategwa! “Ni Nyampinga” mwagize neza”.
Umuyobozi w’iri shuri, Sylvain, na we yishimiye cyane ko icyumba cy’abakobwa cyaryohejwe n’amabara meza. Yagize ati: “Iki cyumba gikoreshwa na ba “Ni Nyampinga” bagera ku 1350 hamwe na ba “Ni Nyampinga” b’abarimukazi 42. Kugikoresha gisukuye kandi gisa neza bigeze aha, bizatuma bumva baguwe neza, kandi biranshimishije rwose”.
Byari umunsi w’umunezero udasanzwe rero ubwo itsinda rya “Ni Nyampinga” ndetse n’abanyeshuri badufashije twamurikiraga abandi bose iki gikorwa, umunsi waranzwe n’ibirori byari bishyushye, birimo imbyino gakondo, abamurika imideri, imivugo, ikinamico n’utundi dukino, ibi byose bikaba byarateguwe n’abanyeshuri batandukanye mu rwego rwo gushimira itsinda ryakoze igikorwa kiza cyo gusukura no gutaka amabara urukuta rw’ishuri ndetse n’icyumba cy’abakobwa cyo mu Rwunge rw’Amashuri rwitiriwe Mutagatifu Dominiko i Gihara.


text:
Kimwe mu bintu bishimisha ni ukubona umuhungu n’umukobwa bavukana bafashanya imirimo yo mu rugo kugira ngo bayirangize kare babone umwanya wo gusubiramo amasomo yabo. Ntabwo ari abavukana gusa ahubwo n’abandi bantu bari hafi y’umukobwa bakwiye gufashanya imirimo, bityo bakabona umwanya wo gukora ibindi bintu bakunda. Ni Nyampinga twasuye Sarah na Shyaka, aba ni abavandimwe batuye mu Karere ka Nyabihu.
Shyaka mbere ntiyumvaga ukuntu ashobora koza amasahani cyangwa ngo akubure areba mushiki we Sarah. Mu gihe Sarah yabaga ahugiye mu mirimo yo mu rugo, Shyaka yabaga yagiye kureba filime cyangwa gukina. Ibi wasangaga akenshi bituma Sarah arangiza imirimo atinze bigatuma atabona umwanya uhagije wo gusubiramo amasomo. Sarah abifashijwemo n’ababyeyi babo, baganirije Shyaka bamubwira ko ibyo arimo atari byo. Shyaka yasanze koko ari uguhunga inshingano, maze ahitamo guhindura imyumvire. Dore akamaro byagize kuri Sarah na Shyaka nyuma y’uko Shyaka amenye uruhare rwe nk’umwana mu rugo:
- Ubu basigaye bafashanya imirimo bakayirangiza kare bityo bagasubiranamo amasomo yabo. Ubu Sarah yishimira ko bazajya ku ishuri bibuka ibyo bize mbere byose.
- Shyaka yavuye ku manota 32 agera kuri 60 kubera gufashanya na mushiki we maze bakanasubiramo amasomo hamwe ndetse bagasobanurirana.
- Shyaka yasobanukiwe ko kumenya gukora imirimo yo mu rugo ari ubumenyi umuhungu n’umukobwa bose baba bakwiye kugira kuko bibafasha ejo hazaza.
Sarah na Shyaka basoza bagira inama buri muhungu n’umukobwa ko bakwiye kugira uruhare mu gufatanya imirimo yo mu rugo kuko bibafasha kugira umwanya uhagije wo gukora ibindi bakunda bibafitiye akamaro. Ikindi mu gihe ubona umuvandimwe wawe atumva neza inshingano ze, wakwegera ababyeyi banyu bakagufasha kumwumvisha uruhare rwe nk’umwana mu rugo.


text:
Iki gitaramo cyateguwe na Radiyo Umucyo ifatanyije n’abakunzi bayo cyiswe “Umucyo w’iri Tabaza Ntukazime Live Concert” intego iboneka muri Zaburi 119:105, kikazabera muri Dove Hotel, iherereye ku gisozi taliki ya 17 Ugushyingo,2019.
Cyatumiwemo amakorali ndetse n’amatsinda yo kuramya no guhimbaza Imana byubatse izina hano mu gihugu nka Shalom Choir yo muri ADEPR Nyarugenge, Ukuboko kw’Iburyo yo muri ADEPR Gatenga, Itsinda rya Alarm Ministries, ndetse Healing Worship Team.
Umuyobozi wa Radiyo Umucyo, Nyirahavugimana Cecile uvuga kuri iki Giterane bateguye, agaragaraza ko kiri mu rwego rwo kongera guhuriza hamwe abakunzi ba Radiyo Umucyo ndetse n’Abakrisito bose kugira ngo baramye Imana ndetse banayihimbaze.
Yagize ati:” Iki gitaramo cyatekerejwe ku bw’ubusabe bw’abakunzi ba Radiyo Umucyo bifuje ko twakongera kubahuza ndetse n’abandi bakristo bose mu rwego rwo kuramya no guhimbaza Imana ariko hakanakorwa igikorwa cyo gushyigikira umurimo w’Imana ukorerwa kuri iyo Radiyo.”
Uyu muyobozi kandi akomeza avuga ko ari no mu rwego rwo gukomeza gutekereza ku murimo n’inshingano Kristo yadusigiye z’ivugabutumwa turushaho gucana urumuri kugira ngo dukomeze kumurikira abakiri mu mwijima.
Uretse amatsinda ndetse n’amakorari byatumiwe muri iki Gitaramo, harimo kandi n’abandi baramyi batandukanye nka Simon Kabera, Aime Uwimana ndetse n’abandi benshi harimo n’umuhanzi abakunzi bahishiwe ukunzwe cyane hano mu gihugu ndetse no hanze yacyo. Umuvugabutumwa w’uwo munsi ni Pasiteri Desire Habyarimana.
Radiyo Umucyo yatangiye mu mwaka w’2005, ikaba ariyo Radiyo yatangiye bwa Mbere mu Rwanda igamije kwamamaza ijambo ry’Imana biciye mu ivugabutumwa. Uretse iki Gitaramo, yanagiye ikora ibindi bitaramo mu bihe bitandukanye ndetse n’ibindi bikorwa bigamije ivugabutumwa. Muri iki gitaramo kandi biteganyijwe ko abazaza bose bazishyura amafaranga kuva ku bihumbi bitatu(3,000), ibihumbi bitanu(5000) ndetse n’ibihumbi icumi(10000), amatike azagurirwa aho binjirira.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Muri aya mahugurwa ya Networking Basics uzakuramo ubumenyi bw’ibanze ku byerekeye Networking, aya mahugurwa yagenewe cyane cyane abatangizi muri networking, ndetse nabifuza kwiyibutsa ibya networking mu buryo bworoshye baryiyandikishaho. Harimo ubumenyi bw’ibanze muri networking bwagufasha kugenga no gukora networks ntoya nk’izo muri cyber cafe, ibigo by’amashuri n’ahandi, ukaba wamenya uko ucomekeranya ibikoresho by’ikoranabuhanga nka za mudasobwa, printers, n’ibindi bikavugana, ndetse ukabasha no gushakisha ikibazo cyaba kiri muri network ukagikemura.
Aya mahugurwa ateguye mu buryo bwa video za HD bwerekana neza ibyo ubwirwa byose kugirango urusheho kubisobanukirwa kurusha uko waba ubibwirwa gusa, icyo ubwiwe cyose uranacyerekwa.
UKO WARYIGA
Waryiga aho waba uri hose kw’isi wifashishije igikoresho cy’ikoranabuhanga nka mudasobwa, telefone cg Tablet birimo interineti (Ekara nini nkiya mudasobwa niyo ibigaragaza neza). Kuko rero riteguye mu Kinyarwanda bigusaba no kuba wumva ikinyarwanda gisanzwe cyo kuvuga kugirango usobanukirwe ibyigishwamo. kandi waryigira igihe cyose ushatse kugeza urirangije neza, ndetse iyo ugize ikibazo urabaza ugasubizwa.
UZARANGIZA UZI:
– Umumaro w’ibikoresho by’ingenzi bikoreshwa muri Networking
– Uburyo butandukanye wacomekeranya ibikoresho by’ikoranabuhanga bikabasha koherezanya ubutumwa
– Amahame y’ingenzi muri Networking (Fundamental Networking Ports & Protocols)
– Udukoresho dutandukanye wakwifashisha ukemura ibibazo bya Network
– N’ibindi byibanze muri Networking
ICYO BYAKUMARIRA:
-Ubumenyi bwa Networking burakenewe cyane kw’isoko ry’umurimo na companies z’itumanaho nka MTN, TIGO n’izindi, ndetse company (Ibigo by’amashuri, banks, etc…) nyinshi kuri ubu zisigaye zikenera gukoresha amamashini menshi, bityo bisaba umuntu ufite ubumenyi bwa networking ubafasha kuzihuza no gucunga imikoranire yazo neza.
-Wabasha kwikorera cyber cafe ukamenya uko uyigenga mu buryo bworoshye, cg se ukaba wakora mu y’abandi kuko waba ufite ubumenyi bwo gukoramo ibyo bifuza.
-Uhabwa seritifika y’aya mahugurwa wakongera kuri CV yawe igihe uri gusaba akazi ko gukora Networking mu bigo bikeneye iyo serivise, yaba ibyigenga cg ibya leta.
Course Features
- Lectures 50
- Quizzes 10
- Duration 4 hours
- Skill level All levels
- Language Kinyarwanda
- Students 19
- Certificate Yes
- Assessments Yes
-
INTANGIRIRO
-
IBIKORESHO BYA NETWORKING
-
NETWORK TOPOLOGY
-
IBYICIRO BYA NETWORKING
-
NETWORK PROTOCOLS
-
IBYIBANZE KURI TCP/IP
-
TCP/IP na OSI LAYERS
-
Protocols na Ports bikoreshwa cyane
-
TCP/IP Troubleshooting Tools
-
INTERNET TIERS
-
WIRELESS
-
UMUSOZO
-
Janvier HABAKWIZERA
4 starsThis course is helpfull as a begginer.


text:
Muhanga: Imihanda ya kaburimbo yakozwe iragaragaza impinduka mu mugi
Yanditswe na SEZIBERA ANSELME
Ubuyobozi bw’Akarere ka Muhanga mu Ntara y’Amajyepfo buratangaza ko imihanda ya kaburimbo yubatswe mu makaritsiye atandukanye imaze kugaragaza impinduka nziza y’umugi n’ibiwukorerwamo cyane ko ari umwe mu migi 6 yatoranyijwe kuzaba yunganira Umujyi wa Kigali.
Visi Perezida w’Inama Njyanama y’Akarere ka Muhanga Uwimana Josephine waganiriye n’Imvaho Nshya, avuga ko gutunganya uwo mujyi wa Muhanga ari iby’ingenzi kugira ngo ubashe kuba ku rwego rw’indi migi itegerejweho kunganira Kigali.
Nk’uko abitangaza kuva iyo mihanda ya kaburimbo ingana n’ibirometero hafi 5 muri karitsiye ya Kibirigi, Giperefe, ku bitaro bya Kabgayi n’undi werekeza mu gakiriro ka Muhanga, byafashije kugaragaza isura nziza y’Umujyi wa Muhanga, bigira impinduka mu gutuma abaturage batura heza nk’uko biri muri gahunda ya Leta isuku ari inkingi y’amajyambere.
Uwimana ashimangira ko ikorwa ry’iyo mihanda ryanoroheje kugendanirana ndetse no guteza imbere ubukungu kuko benshi bitabiriye gukorera muri ibyo bice ari benshi, ikindi ni uko yatumye ibibanza byongera agaciro kabyo.
Ku bijyanye n’impinduka z’iyo mihanda ya kaburimbo muri Muhanga, akomeza agaragaza ko yabashije koroshya akazi abantu bagakora amasaha menshi nta cyo kikanga kuko umutekano uba ari wose cyane ko iyo imaze gukorwa biba bigomba guherekezwa no kuyicanira amatara hakagaragara neza.
Uwimana agaruka ku mbogamizi mu ikorwa ry’iyo mihanda avuga ko zabanje kugaragara mu kwimura abaturage ariko bikaba nta na kimwe byahungabanyije kuko mu baturage 18 bose basabwaga kwimurwa bose babariwe bakanahabwa ingurane.
Gusa anavuga ko abandi baturage baba baragizweho n’ingaruka z’ikorwa ry’uwo muhanda zikangiza ibikorwa byabo hashyizweho itsinda ry’abaturage bagomba kubamenya zigakusanya ibyangijwe byose hanyuma urutonde rwabyo rugashyikirizwa rwiyemezamirimo akazabyishyura.
Mu gihe gito iyi mihanda imaze yuzuye, Abanyamuhanga bo bishimira intambwe umugi wabo ugenda utera kandi unagaragara neza mu koroshya ingendo benshi bakanifuza ko ibyo bikorwa byagurirwa no mu zindi karitsiye ziwugize.
Mu gukomeza gutunganya no gukora imihanda mu mujyi wa Muhanga bikazagenda bikomereza no mu zindi karitsiye nk’uko biteganyijwe, dore ko Muhanga mu mijyi yindi izunganira Kigali ariyo ibashije kuza ku isonga mu kurangiza ikiciro cya mbere k’ikorwa ry’iyo mihanda. Mu masezerano Banki y’Isi yagiranye n’iyo migi avuga ko uzarangiza ari uwa mbere uteganyirijwe igihembo.


text:
Kenshi na kenshi bikunze kuvugwa ngo umuntu runaka ni umuturage, umunyamisozi n’andi mazina nk’ayo bashaka kwerekana ko hari ibyo adasobanukiwe cyangwa berekana ko runaka atajyana n’igihe aribyo mu ndimi z’amahanga bita civilization. Inshuro nyinshi bagendera ku myambarire, imirire, iminywere, imivugire ndetse n’imyitwarire mu bandi noneho byagera ku myambaro ho bigashinga umugani iyo unegurwa adashyira ingufu mu kwambara mbese yiyambarira bisanzwe bitajyanye n’imideri runaka.Inkweto nazo ni kimwe mu bintu bigaragaza umuntu w’umusirimu uzi kurimba. Ku bagore by’umwihariko kwambara inkweto ndende bikaba umwihariko. Benshi mu bagore bakunze kwambara inkweto ndende kugira ngo bumve babagaragaye nk’abashinguye ndetse no kugira ngo bagaragaze ubusirimu berekana ko basobanukiwe n’ibintu byinshi mbese nk’abanyamugi mu mvugo y’iki gihe. Nyamara inkweto nk’izi ndende ni ukuvuga izifite talon byibuze irenze sentimetero 3.5 kandi zifunganye imbere zangiza umubiri cyane ndetse na ba nyirubwite bakabyumva nubwo bemera bagapfira ifiyeri.
Nk’uko ubushakashatsi bubyerekana, 85 % by’indwara z’imitsi, ingingo ndetse n’umugongo byibasira igitsina gore biterwa no kwambara inkweto zifite talon ndende. Wakwibaza uti ese inkweto zifite talon ndende zihurira he no kwangirika kw’ingingo?
Inkweto zifite talon ndende zituma uburemere bwose bw’umubiri bwerekeza imbere bityo igice cy’amayunguyungu n’uruti rw’umugongo bikava mu mwanya wabyo ku mpamvu z’uko usanga umuntu asa n’ugiye kunama. Ibi rero ni inkomoko nyakuri kuribwa umugongo cyane cyane igice cyo hasi ndetse no kuribwa igice cyo mu nda cy’ahagana hasi.
Nubwo inkweto zifite talon ndende zigaragaza ko uzambaye asa n’aho afite amaguru maremare, kimwe mu bintu bishimisha bamwe mu gitsina gore, ngo bizanira ibyago imibiri yabo. Uko uburemere bw’umubiri butsikamira talon bugenda busunika igice cy’imbere cy’ikirenge bityo kigafata indi forume. Kubera imikaya n’imyakura y’ikirenge iba isa n’aho yazanye amabavu bituma igice cy’amano kiribwa cyane kugeza ubwo uzambaye agira ibinya bimubangamira mu mitambukire ye. Gutera intambwe wambaye inkweto ndende bituma igice cy’impfundiko gikoresha ingufu nyinshi kugeza ubwo imwe mu mitsi igenda yihinahina ndetse byanatinda bikazangiza akagumbambari.
Inkweto zifite talon ndende kandi zigira ingaruka ku mavi. Uko uzambaye agenda ahinagurika, atambuka yigengesereye nk’utwaye amagi ku kiyiko ngo atagwa, bituma imikaya ikoresha ingufu nyinshi mu kwikanya no kwikanyura maze imitsi y’amavi n’amatako ikagira ibibazo. By’umwihariko kandi ku gice cy’ivi, uko uzambaye ahinduranya ingendo muri kwa kwigengesera bitsikamira cyane igice cy ‘imbere mu ivi bigakomereza no mu mitsi y’amatako aribyo kenshi bituma arwara indwara imunga ingingo cyane cyane mu mavi ndetse no kubabara imitsi y’amatako.
Kwambara inkweto zifite talon ndende bigira impinduka ku kirenge aho usanga bamwe mu bazambaye igihe kirekire bafite ibirenge bitandamye, ibireba inyuma n’abandi ubona iyo bagenda ibirenge byabo biba birebana mbese bitagororotse. Na none tukiri ku ihinduka ry’ikirenge, uburemere butsikamira igice cy’imbere cy’ikirenge butuma ino rinini ry’imbere rizana inyonjo ituma ryihina ku yandi mano maze bigatera uburibwe ndetse n’ubumuga bwaryo.
Kubera ko uwambaye inkweto ya talon ndende akenshi aba asa n’aho adafite equilibre mu mitambukire ye, aba afite ibyago byinshi byo kugwa ndetse igice cy’ikirenge kikaba cyahavunikira bikabije cyane. Na none kandi kwambara inkweto ndende ukabigira akamenyero bishobora gutera ubumuga ingingo zo mu bworo bw’ikirenge(metatarsalgia). Ntitwakwirengagiza kandi n’ubundi bumuga uwambaye inkweto za talon ndende yagira nko gukuka amenyo cyangwa kuvunika izindi ngingo aramutse agize ibyago byo kwitura hasi dore ko bitanamworohera kwiramira.
Nk’uko duhora tubivuga, kwirinda biruta kwivuza kuko birahendutse ndetse biranashoboka. Nta mpamvu yo gupfira ifiyeri umubiri ushira. Abambara inkweto zifite talon ndende ntibakwiye kuba inshungu y’umuderi ugezweho. Kwambara inkweto zifite talon ndende bibangamira ubwisanzure bw’ibirenge ndetse bikabangamira imitambukire bityo imikaya ntibashe kwikanya no kwikanyura mu gihe umuntu atambuka. Umumaro w’inkweto wa mbere ni uwo kuturinda gufatwa n’idukoko twinjira mu mubiri nk’inzoka zo mu nda n’utundi ubundi kuzambara nk’umurimbo bigafata umwanya wa kabiri. Abambara inkweto zifite talon ndende bakwiye gutekereza ku hazaza habo hazira indwara z’imitsi cyangwa za rubagimpande nk’uko abasheshe akanguhe bakunze kubivuga.
Video Abakobwa Beza
Abakunda kwambara inkweto zifite talon ndende, wari uzi ko zishobora kukumugaza
Kenshi na kenshi bikunze kuvugwa ngo umuntu runaka ni umuturage, umunyamisozi n’andi mazina nk’ayo bashaka kwerekana ko hari ibyo adasobanukiwe cyangwa berekana ko runaka atajyana n’igihe aribyo mu ndimi z’amahanga bita civilization. Inshuro nyinshi bagendera ku myambarire, imirire, iminywere, imivugire ndetse n’imyitwarire mu bandi noneho byagera ku myambaro ho bigashinga umugani iyo unegurwa adashyira ingufu mu kwambara mbese yiyambarira bisanzwe bitajyanye n’imideri runaka.Inkweto nazo ni kimwe mu bintu bigaragaza umuntu w’umusirimu uzi kurimba. Ku bagore by’umwihariko kwambara inkweto ndende bikaba umwihariko. Benshi mu bagore bakunze kwambara inkweto ndende kugira ngo bumve babagaragaye nk’abashinguye ndetse no kugira ngo bagaragaze ubusirimu berekana ko basobanukiwe n’ibintu byinshi mbese nk’abanyamugi mu mvugo y’iki gihe. Nyamara inkweto nk’izi ndende ni ukuvuga izifite talon byibuze irenze sentimetero 3.5 kandi zifunganye imbere zangiza umubiri cyane ndetse na ba nyirubwite bakabyumva nubwo bemera bagapfira ifiyeri.
Labels: abagore


text:
Jyewe Nkunda ibihunyo umuryango wajye twasobanukiwe ko aribyo bifite intungamubiri kurusha inyama
Rero konshaka kubihinga mwampa number ya mukamana Jeanne
Hinga ibihumyo: byera vuba, hagati y’iminsi 7-10 uba utangiye gusarura
Yanditswe na Mukagahizi Rose
Nk’uko imfashanyigisho y’Ikigo k’Igihugu gishinzwe kohereza mu mahanga ibikomoka ku buhinzi n’ubworozi (NAEB) ibigaragaza, ngo ibihumyo ni kimwe mu bihingwa byerera igihe gito cyane hagati y’iminsi 7-10 uba utangiye gusarura, kandi ukamara amezi 3 usarura ahantu hamwe mu bihe bitandukanye.
Ikindi ni uko gutangira kugihinga ngo bidasaba amafaranga menshi ku buryo n’abakene babihinga. Ibihumyo kandi ntibisaba ikoranabuhanga rihambaye (rihanitse).
Ni igihingwa ngengabukungu kuko ku masoko asanzwe mu gihugu igiciro k’ibihumyo kiri hagati y’amafaranga y’u Rwanda 1000 na 2000 ku kiro. Ikindi bigafasha n’urubyiruko n’abagore kwihangira imirimo kandi bishobora kuba igisubizo cy’ubukene mu Rwanda.
Uretse kuba ibihumyo ari igihingwa cyahingwa na buri wese kandi kerera igihe gito, ubusanzwe ibihumyo ngo bigira intungamubiri nyinshi cyane, zikubye 2 ugereranije n’inyama ndetse n’ibindi bihingwa duhereye ko bikize kuri proteine, imyunyu ngugu n’amavitamine amwe n’amwe (B1,B2).
Nkuko iyi mfashanyigisho ya kiriya kigo, NAEB, ikomeza ibigaragaraza, ngo ibihumyo birinda indwara z’imirire mibi, bituma igifu gikora neza.
Ibihumyo byongera ubushobozi bw’umubiri mukwirwanaho, birinda indwara zijyanye no kugira amaraso make.
Ibihumyo kandi ngo bisaba ahantu hato cyane kandi bikera ku butaka ubwo ari bwo bwose mu gihugu ku buryo n’imiryango ikennye cyangwa n’ituye mu mugi ishobora kubihinga.
Ku bijyanye n’uburyo ibihumyo bihingwa, ngo hari uburyo bubiri butandukanye bwo guhinga ibihumyo. Hari ibihumyo bihingwa mu nzu hari n’ibyo bahinga mu butaka.
Bamwe mu bahinzi b’ibihumyo mu karere ka Gicumbi mu ntara y’Amajyaruguru barimo Mukamana Jeanne, bavuga ko ubu buhinzi bwatumye babasha kubona amafaranga bityo bakaba hari aho bavuye n’aho berekeza mu iterambere.
11 Comments on “Hinga ibihumyo: byera vuba, hagati y’iminsi 7-10 uba utangiye gusarura”
-
Jyewe Nkunda ibihunyo umuryango wajye twasobanukiwe ko aribyo bifite intungamubiri kurusha inyama
-
Ndifuza guhinga ibihumyo navana hehe imbuto nabonante isoko?
-
Ko maze igihe kirekire nifuza amahugurwa ou buhinzi bw’ibihumyo, mwamfasha iki?
Umurama wo nawubona nte nk’umuntu wiyemeje kubikora kinyamwuga?
Murakoze
-
Mwiriwe neza, nitwa Gentil ndi I Musanze(Muhoza) . nashakaga guhinga ibihumyo. mwa mpaye Nimero ya telephone na address yahantu nabibona hafi murakoze
-
Muraho. Kubashaka guhinga cyangwa kugura ibihumyo byeze byo kurya batuye kigali ndahamagara kuri 0783654371. Amakuru yose mukayahabwa. Dukorera kanombe
-
Nibyo koko bariza kuri :0783654371/0788660611,
Ushaka imigina y’ibihumyo ,amahugurwa kubuhinzi bw’ibihumyo n’ibijyana nabyo byose nk’ifu y’ibihumyo nibindi
-
-
Ndifuza aho nakura imigina nayibonahe muri kigali?
-
Murakoze. Ariko se umuntu yabona ate umuhinzi wabigize umwuga ngo amufashe gusobanukirwa neza uko bihingwa ari ibihingwa mu nzu cyangwa mu butaka. Nshaka kubihinga ariko nabuze ubumenyi. Muduhe numero twaboneraho ubufasha
-
Mwaduhamagara kuri 0788514252 tukabaha amakuru yose mwakenera
-
Twagufasha,Hamagara:0788660611
-
-
NANJYE ndashaka kuba umuhinzi w ibihumyo mu buryo bwa kinyamwuga. nakura he ubimfashamo, ku mahugurwa no kujya nitegurira imigina.?